**ΠΡΟΓΡΑΜΜΑ ΕΚΔΗΛΩΣΕΩΝ ΑΝΑ ΚΑΤΗΓΟΡΙΑ**

**ΘΕΑΤΡΟ**

***Του έρωτα και της ψυχής***

15 & 16 Ιουλίου, **Ρωμαϊκό Ωδείο Πάτρας**

Ο πολιτιστικός οργανισμός *«Liminal – Πρόσβαση στον Πολιτισμό»* με την καλλιτεχνική ομάδα *«R.A.W – Rephrase Adult World»* και τη νεοσύστατη θεατρική εταιρεία *«Novus»* ενώνουν τις δυνάμεις τους και παρουσιάζουν τη μουσική κωμωδία *«Του Έρωτα και της Ψυχής».*

Μια παράσταση φτιαγμένη από μια πολυμορφική ομάδα επαγγελματιών, με και χωρίς αναπηρία, καθολικά προσβάσιμη για όλες και όλους. Ένα έργο που φωτίζει την κωμική πλευρά του αρχαιοελληνικού μύθου αλλά και την εκρηκτική, περιπετειώδη συνάντηση της *«Ψυχής και του Έρωτα».*

Η ηλεκτρονική μουσική βρίσκει χώρο μέσα στην ιερή αφήγηση του μύθου. Το σύγχρονο κείμενο αποκαλύπτει τα αρχέτυπα των ηρώων και των ηρωίδων του. Η σκηνοθεσία φέρνει τον μύθο στο σήμερα: εδώ θα δημιουργηθεί μια «πανήγυρις ηλεκτρική».

**Συντελεστές**

Σκηνοθεσία - Δραματουργία: **Γιάννης Παναγόπουλος**

Συγγραφή - Δραματουργία - Βοηθός σκηνοθέτη: **Οδυσσέας Κωνσταντίνου**

Μουσική σύνθεση: **ECATI**

Ηθοποιοί: **Ναταλία Τσαλίκη, Βασίλης Σαφός, Αγγελική Νοέα, Γωγώ Παπαϊωάννου, Ρίνο Τζάνι, Παναγιώτης Παράσχου**

Σκηνογραφία: **Μαριλένα Καλαϊτζαντωνάκη**

Σχεδιασμός κοστουμιών: **Γεωργία Σαλτουρίδου**

Σχεδιασμός φωτισμών: **Εβίνα Βασιλακοπούλου**

Επιμέλεια κίνησης: **Χάρης Κούσιος**

Ακουστική περιγραφή - Υπερτιτλισμός: **Κερασία Μιχαλοπούλου**

Αφήγηση ακουστικής περιγραφής: **Χρήστος Θάνος**

ΑΜΚΕ: **Liminal - Πρόσβαση στον Πολιτισμό**

***Πέδρο Καζάς***

19 & 20 Ιουλίου, **Κάστρο Λαμίας**

Η ομάδα «Νοσταλγία», στο πλαίσιο του φεστιβάλ «Όλη η Ελλάδα ένας πολιτισμός», παρουσιάζει στο Κάστρο της Λαμίας την αριστουργηματική νουβέλα του **Φώτη Κόντογλου** *«Πέδρο Καζάς».*

Γραμμένο το 1920, το έργο που συγκεντρώνει μέσα του τα μεγαλύτερα λογοτεχνικά κινήματα της εποχής του, εξιστορεί τις περιπέτειες ενός Πορτογάλου ταξιδευτή που αναζητά τον «εαυτό του» και ο οποίος καταλήγει σε ένα νησί του Ινδικού ωκεανού παρέα με έναν αλλόκοτο και τερατόμορφο συνοδοιπόρο, με σκοπό να περάσουν το υπόλοιπο της ζωής τους μέσα στην απόλυτη ηρεμία και γαλήνη, μακριά από τον σύγχρονο αστικό πολιτισμό.

Η υπαρξιακή αυτή περιπέτεια ενδοσκόπησης παρουσιάζεται σκηνικά σαν μια εμπειρία των αισθήσεων, με τη σύμπραξη του θεάτρου σκιών και του σωματικού θεάτρου και με συνοδεία ζωντανής μουσικής, προτείνοντας έτσι μια γέφυρα συνάντησης με το έργο του Έλληνα εικαστικού και συγγραφέα.

**Συντελεστές**

Σκηνοθεσία: **Γιώργος Σίμωνας**

Σκηνογραφία, φιγούρες θεάτρου σκιών: **Σπύρος Αγγελόπουλος**

Μουσική: **Τόνια Ράλλη**

Ηθοποιοί: **Σοφία Κουλουκούρη, Φώτης Λαζάρου, Έλενα Μεγγρέλη**

ΑΜΚΕ: **Νοσταλγία - Εργαστήρι Καλλιτεχνικής Δημιουργίας**

***Το γεφύρι της Άρτας***

20 & 21 Ιουλίου, **Γεφύρι Άρτας**

Η πιο άγρια «αδικοθανατισμένη» από όλες τις «αδικοθανατισμένες» που συναντάμε στις παραλογές είναι αναμφισβήτητα η «Λυγερή» του Γεφυριού της Άρτας, ή αλλιώς «του Πρωτομάστορα η όμορφη γυναίκα». Εκείνη που ποτέ δεν ρωτήθηκε αν θα δεχόταν να χτιστεί ζωντανή για να στεριώσει το περίφημο γεφύρι. Εκείνη που με δόλο παρασύρθηκε και θυσιάστηκε για το γενικό καλό…

Η παραλογή του *«Γιοφυριού της Άρτας»* γίνεται όχημα για να μιλήσουμε για τα ήθη που αποτυπώνονται σε όλες τις παραλογές και που θέλουν τη γυναίκα να καταπνίγει και να θυσιάζει τις επιθυμίες της, ακόμα και την ίδια τη ζωή της, στον βωμό της οικογένειας, της κοινωνίας, της «τιμής».

Ήθη που αφορούν έναν κόσμο σκοτεινό και βίαιο, με αυστηρά καθορισμένους κανόνες και κοινωνικούς ρόλους από τους οποίους κανένα φύλο δεν μπορεί να ξεφύγει. Έναν κόσμο μακρινό, ή μήπως κοντινό μας…;

**Συντελεστές**

Δραματουργία - Σκηνοθεσία - Σκηνογραφία**:** **Μαριάννα Κάλμπαρη**

Πρωτότυπη μουσική σύνθεση, μουσική διδασκαλία**:** **Θοδωρής Αμπαζής**

Κοστούμια, φροντιστήριο**: Σοφία Αρβανίτη-Φλώρου**

Χορογραφία**:** **Χριστίνα Σουγιουλτζή**

Σχεδιασμός φωτισμού**:** **Στέλλα Κάλτσου**

Ειδική συνεργασία στον φωτισμό της παράστασης στην Άρτα*:* **Κώστας Μπλουγουράς**

Ηθοποιοί: **Κατερίνα Λυπηρίδου, Βασίλης Μαυρογεωργίου,**

**Θοδωρής Σκυφτούλης, Αμαλία Τσεκούρα**

Συμμετοχή**:** **Μαριλένα Μόσχου**

Χορός-ακροβατικά: **Χριστίνα Σουγιουλτζή**

Ζωντανή μουσική εκτέλεση:

**Στέλλα Αραμπατζόγλου** (σαξόφωνο)

**Ιωάννα Ρήγα** (σαντούρι)

ΑΜΚΕ: **Ελληνική Εταιρεία Θεάτρου - Θέατρο Τέχνης Κάρολος Κουν**

***Ο ξεναγός***

21 & 22 Ιουλίου, **Β Αρχαίο Θέατρο Λάρισας**

Όταν οι συνθήκες δυσκολεύουν, η ανθρώπινη φύση αναζητά πάντα κάποιον ένοχο. Από τον Οιδίποδα ακόμα, ο άνθρωπος εκλάμβανε την επιδημία ως τιμωρία και αναζητούσε την εξιλέωση. Τα χαρακτηριστικά, που σε περιόδους εγκλεισμού, ασθένειας ή απειλής αναδύονται στην επιφάνεια, είναι ίδια από την εποχή του Λοιμού των Αθηνών (5ος αι. π.Χ.), και είναι όλα εκείνα που ο πολιτισμός πάσχιζε σε βάθος χρόνου να εξευγενίσει.

Η παράσταση είναι βασισμένη στο διήγημα του **Γενς Πέτερ Γιάκομπσεν** *«Η πανούκλα στο Μπέργκαμο»*, το οποίο, με αφορμή την επιδημία της πανούκλας στον Μεσαίωνα, βυθίζεται στις σκοτεινές πτυχές αυτής της ακραίας κοινωνικής κρίσης, θέτοντας ξανά το ερώτημα της συνύπαρξης των ανθρώπων σε στιγμές μεγάλης έντασης.

**Συντελεστές**

Συγγραφέας: **Γενς Πέτερ Γιάκομπσεν**

Μετάφραση - Διασκευή: **Θάνος Νικάς**

Σκηνικός χώρος: **Πηνελόπη Χατζηδημητρίου**

Κινησιολογία: **Κωνσταντίνος Γεράρδος**

Ηχητικά τοπία- Μουσική: **Χρήστος Παπαδόπουλος**

Φωτισμοί: **Κώστας Κουτράκης**

Ηθοποιοί: **Χρήστος Γαβριηλίδης, Χρήστος Παπαδόπουλος, Κατερίνα Συναπίδου**

ΑΜΚΕ: **Ars Moriendi**

***Κάτω από την άσφαλτο υπάρχει παραλία***

26 & 27 Ιουλίου, **Αρχαιολογικός Χώρος Αρχαίας Ολύνθου**

Ένα «ζουρ φιξ» σε ένα αυτοσχέδιο πάρκο τσέπης. Τέσσερις γυναίκες με τα φώτα και τους ήχους της πόλης λίγο μακριά. Οι δύο κάνουν πρόβα μουσικής. Οι άλλες δύο μιλάνε μεταξύ τους.

Τέσσερις γυναίκες που, μετά από έναν παρατεταμένο εγκλεισμό, έχουν ανάγκη να βρουν ένα νέο περπάτημα. Μια συνάντηση που ξεκινάει με 2 καπέλα για πάρτι και καταλήγει σε ένα μοίρασμα: βιώματα, κίνηση, πότισμα, παιχνίδι, βία, τραγούδι, σοκολάτες, αγκαλιά.

Ένα βράδυ αφιερωμένο στην καθημερινότητα που ξεκινάει πάλι, στο «κανονικό» που ποτέ δεν είναι, στην πόλη που δεν αγαπάει τα κορίτσια, στο πώς είναι να είσαι γυναίκα σε μια κοινωνία φτιαγμένη από άνδρες. Μια εξομολόγηση για τις ζωές που έζησαν, από τα κορίτσια που σουλατσάρουν, σε αυτά που θέλουν αλλά δεν τα κάνουν… ακόμα.

**Συντελεστές**

Κείμενο - Σκηνοθεσία: **Κωνσταντίνα Βούλγαρη**

Σκηνικά: **Μαρία Καλαμάρα**

Κοστούμια: **Τζίνα Ηλιοπούλου**

Κίνηση- Χορογραφία: **Ιωάννα Παρασκευοπούλου**

Φωτισμοί: **Ιωάννης Βολέλλης**

Ηχοληψία: **Ζήσης Τόνα**

Ηθοποιοί: **Ιωάννα Κολλιοπούλου, Ντένια Στασινοπούλου**

Μουσική - Τραγούδι: **Δεσποινίς Τρίχρωμη, Κατερίνα Παπαχρήστου**

ΑΜΚΕ: **Φίλοι Φεστιβάλ Άνδρου**

***Φαέθων λυόμενος***

27 & 28 Ιουλίου**, Αρχαία Πέλλα**

Μια υψιστρεφής πορεία βίαιης ενηλικίωσης. Μια καταβύθιση στα σκοτάδια του μυθικού «εγώ».

Με αφορμή την αποσπασματικά σωζόμενη τραγωδία «*Φαέθων»*, ο σκηνοθέτης **Κωνσταντίνος Μάρκελλος** καταθέτει ένα μεταδραματικό παραστασιακό εγχείρημα όπου το σπαραγμένο έργο του Ευριπίδη, θραύσμα ενός ευρύτερου διακειμενικού ψηφιδωτού Λόγου και Μουσικής, είναι μόνο η πρώτη συλλαβή μιας πολυσυλλεκτικής Χορικής επιτέλεσης με άξονές της την επιθυμία για το ανέφικτο και το πιθανό κόστος της υπέρβασης.

Οι προεκτάσεις του Μύθου του Φαέθοντα και η ασύνδετη πλοκή του ομώνυμου ευριπίδειου έργου συνευρίσκονται σε ένα ενδιάμεσο πεδίο διαλόγου, όπου τα πρόσωπα και τα κίνητρα του δράματος υποκαθιστούν η διασπορά του νοήματος και η αυτοαναφορικότητα. Ο μύθος του Φαέθοντα, τελικά, «ανασυστήνεται» με την αρωγή της αληθινής ζωής, και η ζωή ομολογεί τον Μύθο προσδοκώντας ένα καινούργιο –και εφικτό– είδος Κάθαρσης.

* Πρόκειται για νέες μεταφράσεις των έργων *«Φαέθων»* και *«Ρήσος»* του Ευριπίδου, *«Ηλιάδες»* του Αισχύλου, *«Ύμνος εις Ήλιον»* του Μεσομήδους, αλλά και του λατρευτικού-μυστηριακού κειμένου *«Λειτουργία του Μίθρα»*.

**Συντελεστές**

Κείμενα**: Γιώργος Μπλάνας, Κωνσταντίνος Μάρκελλος και ο θίασος**

Δραματουργία, σκηνοθεσία: **Κωνσταντίνος Μάρκελλος**

Πρωτότυπη μουσική, Φωνητική διδασκαλία**:** **Ανρί Κεργκομάρ**

Χορογραφίες, Επιμέλεια κίνησης: **Εύα Γεωργιτσοπούλου**

Σκηνικά, αντικείμενα, κοστούμια: **Γιώργος Βαφιάς**

Ηθοποιοί: **Ελένη Βλάχου, Μικές Γλύκας, Κωνσταντίνος Μάρκελλος, Ερρίκος Μηλιάρης, Γιώργος Σαββίδης**

ΑΜΚΕ**: Το Διάσημο Μικρούλι Τσίρκο**

***Life in Ruins***

27 & 28 Ιουλίου**, Β Αρχαίο Θέατρο Λάρισα**

Το καλλιτεχνικό όραμά είναι ο διάλογος τεσσάρων Τεχνών: Μουσική, Λογοτεχνία, Ποίηση, Εικαστικά. Με όχημα το πολυεπίπεδο, γεμάτο συγκινήσεις, νήμα τους, πραγματοποιείται η «μεταφορά» των θεατών σε κάποιες από τις Κορυφές της Ιστορίας.

Ο ηθοποιός Γεράσιμος Σκιαδαρέσης, η μεσόφωνος Μαργαρίτα Συγγενιώτου, ο πιανίστας Τίτος Γουβέλης και η εικαστικός Σοφία Φλώρου Αρβανίτη αφηγούνται ορισμένες από τις κομβικότερες στιγμές του ανθρώπινου πολιτισμού (πχ Β’ Παγκόσμιος, Μεγάλος Πόλεμος, Πανδημίες κα.) στο Β Αρχαίο Θέατρο Λάρισας- υπόμνηση του μεγαλείου αλλά και της θνητότητας του ανθρώπινου γένους.

**Συντελεστές**

Αφηγητής: **Γεράσιμος Σκιαδαρέσης**

Τραγούδι: **Μαργαρίτα Συγγενιώτου**

Πιάνο: **Τίτος Γουβέλης**

Σκηνογραφία/Εικαστικά: **Σοφία Φλώρου Αρβανίτη**

Δραματουργική επεξεργασία: **Μαργαρίτα Συγγενιώτου, Άντζελα Τσιφτσή**

Σχεδιασμός φωτισμού: **Κώστας Μπεθάνης**

Σχεδιασμος ήχου: **Παναγιώτης Χούντας**

Σκηνοθετική επιμέλεια: **Μαριλένα Κατρανίδου**

ΑΜΚΕ**: Affext**

***Το κουτί της Πανδώρας***

30 & 31 Ιουλίου, **Τέμενος Οσμάν Σάχ – Τρίκαλα: Αύλειος Χώρος**

Με αφορμή τον θεματικό άξονα «Μυθολογία», διατρέχοντας την τέχνη του θεάτρου και της φωτογραφίας επιχειρείται μια παραστατική ερμηνεία, συνδυάζοντας τον μύθο του Ησίοδου με τα διαχρονικά δεινά της ανθρωπότητας . Το κουτί της Πανδώρας πραγματεύεται τη διασπορά των δεινών στον κόσμο λόγω λανθασμένων επιλογών, είτε από άγνοια, είτε από σκοπιμότητα, και λειτουργεί ως αφορμή για ενδοσκόπηση και επαναπροσδιορισμό των αξιών. Οι σύγχρονες «συμφορές» που επηρεάζουν τη ζωή όλων και ιδιαίτερα των εφήβων γίνονται αφορμή για νέα σκέψη που θα δώσει ελπίδα στην ανθρωπότητα.

Δύο γυναίκες μοιράζονται και ανταγωνίζονται για τον χώρο τους σ’ ένα δυστοπικό περιβάλλον και κινούνται ανάμεσα στον μύθο, στην ιστορία και στη δική τους πραγματικότητα με αφορμή εικόνες-φωτογραφίες που ανασύρουν δυσάρεστες καταστάσεις και ήχους-ντοκουμέντα που διατρέχουν την ιστορία και ακούγονται μέσα από ένα τρανζίστορ, που λειτουργεί ως σύγχρονο Κουτί της Πανδώρας.

Με βάση το αφηγηματικό θέατρο δημιουργείται μια παράσταση που συνδέει το αρχαίο μνημείο και τον μύθο με σύγχρονες απεικονίσεις.

**Συντελεστές**

Κείμενο: **Βίκυ Θαλασσινού**

Σκηνοθεσία: **Ιωάννα Ρούσσου**

Βοηθός σκηνοθέτη: **Δώρα Θωμοπούλου**

Δραματολόγος: **Λεωνίδας Παπαδόπουλος**

Σκηνικά - Κοστούμια: **Ράνια Αντύπα**

Φωτογραφία video: **Μιρέλα Σδούκου**

Παίζουν: **Βίκυ Θαλασσινού, Δώρα Θωμοπούλου**

Φώτα - Ήχος : **Νίκος Μπακοβασίλης**

ΑΜΚΕ: **La Strada**

***Κεφαλονίτικες ιστορίες***

30 & 31 Ιουλίου, **Κάστρο Αγίου Γεωργίου Κεφαλονιάς**

Η παράσταση παίρνει τον τίτλο της από το ομώνυμο βιβλίο του Σπύρου Α. Σκιαδαρέση. Με τις δικές του ιστορίες συναντιούνται τα μυστήρια κι οι στοχασμοί του Ανδρέα Λασκαράτου. Ο Σκιαδαρέσης, με σεβασμό στην κεφαλονίτικη πνευματική ιδιοτυπία, εμπνέεται από τη ζωή και την παράδοση. Όλες του οι Ιστορίες έχουν κάποιον πυρήνα αληθινό. Με γλώσσα ιδιωματική, περιγράφει έθιμα, τόπους κι ανθρώπους της Κεφαλονιάς του τέλους του 19ου αιώνα και των αρχών του 20ού. Αντίστοιχα, ο Λασκαράτος, πνεύμα ανυπότακτο και μυαλό διεισδυτικό, άλλοτε διακωμωδεί κι άλλοτε καταγγέλλει τα κοινωνικά ήθη των συμπατριωτών του, με όπλα το ολόδροσο χιούμορ, τη σάτιρα και την πνευματική του οξυδέρκεια.

Με τη μουσική της παράστασης να εκτελείται ζωντανά στη σκηνή από τον συνθέτη και τους ηθοποιούς, τα έργα των δύο συγγραφέων ζωντανεύουν στο Κάστρο Αγίου Γεωργίου, συνομιλώντας με την επτανησιακή παράδοση και το σήμερα.

**Συντελεστές**

Σύνθεση κειμένων - Σκηνοθεσία**: Γιάννης Αναστασάκης**

Σκηνογραφική επιμέλεια - Κοστούμια: **Λουκία Μινέτου**

Μουσική: **Κώστας Χαριτάτος**

Σχεδιασμός φωτισμών: **Γιάννης Ζέρβας**

Ηθοποιοί: **Νικολέτα Βλαβιανού, Μαρία Τσιμά, Αμαλία Αρσένη, Κυριάκος Μαρκάτος**

ΑΜΚΕ**: ART**

**Αναζητώντας τον χαμένο χρόνο ή Σαλιγκάρια**

2 & 3 Αυγούστου, **Φρούριο Αντιρρίου**

Κατώφλι: Ένα όριο που συνδέει και ταυτόχρονα χωρίζει αντίθετους κόσμους. Η ομάδα No Man’s Land Rabbits (NMLR), εμπνευσμένη από το συγγραφικό έργο του αρχιτέκτονα Σταύρου Σταυρίδη συνδημιουργεί μια πρωτότυπη δραματουργία με πυρήνα το κατώφλι ως μηχανισμό αλλαγής.

Κατώφλι γίνεται το μπαλκόνι που - στην πιο γνωστή ερωτική σκηνή όλων των εποχών - δίνει τη δυνατότητα στους δυο ερωτευμένους να συναντηθούν. Κατώφλι γίνεται μια γειτονιά. Τα παιχνίδια που φιλοξενεί. Η έξοδος του σαλιγκαριού από το περίκλειστο κέλυφός του. Κατώφλι προς την απελευθέρωση γίνεται η επικοινωνία. Διανύοντας το κατώφλι, συνειδητοποιείς ότι τα πράγματα αλλάζουν. Ή θα μπορούσαν να είναι κι αλλιώς.

**Συντελεστές**

Σκηνοθεσία, χορογραφία, μουσική, ενδυματολογία, σκηνογραφία, δραματουργία: **No Man’s Land Rabbits (NMLR)**

Φωτισμός: **Δημήτρης Κόσσυβας**

Ηθοποιοί: **Δημήτρης Ροΐδης, Κατερίνα Πέκη, Γκάλ Α. Ρομπίσσα, Αγγελίνα Τερσενίδου, Νίκος Σέυμουρ Σταθόπουλος, Γιώργος Ψωνόπουλος**

ΑΜΚΕ: **Θέατρο Χωρίς Αυλαία**

***Αχιλλεύς***

4 Αυγούστου, **Παλαιό Φρούριο Κέρκυρας**

7 & 8 Αυγούστου, **Αρχαίο θέατρο Γιτάνων, Θεσπρωτία**

H bijoux de kant συναντά το ηρωικό δράμα του **Αθανάσιου Χριστόπουλου** *«Αχιλλεύς»* (1804), για να διερευνήσει την έννοια της ελληνικότητας και της συλλογικότητας μέσα από το μύθο της οργής του Αχιλλέα απέναντι στον Αγαμέμνονα. Η πλεονεκτική συμπεριφορά του πρώτου από τη μία και η περηφάνια και ο εγωισμός του δεύτερου από την άλλη θέτουν σε κίνδυνο τις δυνάμεις του ελληνικού στρατεύματος και την επιτυχή έκβαση του Τρωικού Πολέμου έως ότου έρθει η πολυπόθητη συμφιλίωσή τους.

Ανασυνθέτοντας τα υλικά μιας «παλιάς θεατρικότητας», καταδυόμενη στις ρίζες του νεοελληνικού λόγου και της αρχαιοελληνικής μυθολογίας, η bijoux de kant προσεγγίζει το ηρωικό δράμα μέσα από μια γλυκόπικρη αίσθηση αλλά και συγχρόνως κωμική και ανάλαφρη ματιά, θίγοντας μερικά από τα βασικότερα ζητήματα της νεοελληνικής ιστορίας.

**Συντελεστές**

Σκηνοθεσία: **Γιάνννης Σκουρλέτης**

Δραματουργική Επεξεργασία: **Γιώργος Παπαδάκης**

Σκηνικά, Κοστούμια, Φωτισμοί: **Κωνσταντίνος Σκουρλέτης**

Προσθήκες κειμένου: **Γλυκερία Μπασδέκη**

Ηθοποιοί: **Θανάσης Δήμου, Θανάσης Δόβρης, Κώστας Κουτσολέλος, Θανάσης Βλαβιανός, Βασίλης Ζιάκας, Φλομαρία Παπαδάκη**

ΑΜΚΕ: **Bijoux De Kant**

***Ο Υπνοβάτης – Le Somnambule***

6 & 7 Αυγούστου, **Αρχαίο Θέατρο Μαρωνείας**

*«Ἐν ἀρχῇ ἦν ὁ μῦθος»* γράφει ο **Piettre**, παραφράζοντας την αρχική φράση του Κατά Ιωάννην Ευαγγελίου: *«Ἐν ἀρχῇ ἦν ὁ Λόγος*». Οι μύθοι είναι ένας τρόπος, ώστε οι άνθρωποι να διατηρήσουν σπουδαίες αλήθειες και συλλογικά βιώματα ως ζωντανές μνήμες, στο παρόν*. «Ο Υπνοβάτης»,* το βραβευμένο μυθιστόρημα της **Μαργαρίτας Καραπάνου,** είναι μια μυθική εκδοχή της, άγριας αλλά και με εγγενές χιούμορ, ελληνικής πραγματικότητας. Έξι ηθοποιοί, μέσα από μία ανασκαφή, φέρνουν στο φως όχι μόνο ευρήματα αρχαιολογικά, αλλά ιστορίες, στερεότυπα, θρησκευτικές αλυσίδες. Εγκλωβίζονται σε ένα ελληνικό νησί, ώσπου να τους αφανίσει ο έρωτας κι ο ήλιος. Είναι η ελληνική εκδοχή του Πύργου της Βαβέλ, διασκευασμένη για το θέατρο.

**Συντελεστές**

Συγγραφέας: **Μαργαρίτα Καραπάνου**

Διασκευή- Σκηνοθεσία: **Δήμητρα Δερμιτζάκη**

Σκηνικά: **Θάλεια Μέλισσα**

Κοστούμια: **Βασιλική Σύρμα**

Μουσική σύνθεση: **Θοδωρής Οικονόμου**

Χορογραφία: **Ειρήνη Καλαϊτζίδη**

Σχεδιασμοί Φωτισμών: **Άννα Σμπώκου**

Συνεργάτης σκηνοθέτης: **Χριστίνα Ματθαίου**

Sound Design: **Νικόλας Καζάζης**

Ηθοποιοί: **Γιάννης Τσορτέκης, Άννα Καλαϊτζίδου, Βασίλης Μαγουλιώτης, Θεοδώρα Γεωργακοπούλου, Κωνσταντίνος Καρβουνιάρης, Πάνος Λουκαΐδης**

Φωνές: **Χρήστος Αργυρόπουλος, Κωνσταντίνος Γεωργαλής, Αθηνά Κασκαρέλη, Χριστίνα Ματθαίου, Μιχάλης Μιχαλακίδης, Κωνσταντίνος Μυριάνθης, Χρήστος Ξυραφάκης, Βασιλική Σύρμα, Θεόβη Στύλλου, Μιχαήλ Ταμπακάκης, Στέργιος Τζελέπης, Στέλλα Ψαρουδάκη**

ΑΜΚΕ: **Εταιρεία Θεάτρου Θέρος**

***Σπανός***

8, 9 Αυγούστου, **Δωδώνη Αρχαίο Θέατρο**

Μια μουσικοθεατρική παράσταση η οποία αξιοποιεί ως βασικό άξονα το κορυφαίο βυζαντινό έργο που επιγράφεται Ακολουθία του ανοσίου τραγογένη σπανού. Πρόκειται για μια μοναδική σάτιρα του ύστερου Βυζαντίου (14ος-15ος αιώνας) σε μορφή εκκλησιαστικής ακολουθίας, γραμμένη σε δημώδη γλώσσα. Στόχος της σάτιρας είναι να γελοιοποιήσει έναν αγένειο άντρα, μορφή που παραπέμπει στον τύπο του ευνούχου που ήταν γνωστός στο Βυζάντιο. Το κείμενο δομείται με ύμνους, απολυτίκιο, στιχηρά, κανόνα, δοξαστικά, περιέχει αναγνώσματα αλλά και το συναξάρι του σπανού, έχει δε ιδιαίτερη θέση στο Μηνολόγιο. Όλα συμβαίνουν με ιδιαίτερη τεχνική γνώση, γλωσσικό αίσθημα και καλλιτεχνική ευαισθησία για το αποτέλεσμα από τον επιδέξιο άγνωστο δημιουργό του. Όλα αντιστρέφονται για να επιτευχθεί ο στόχος: η γελοιοποίηση του αγένειου προσώπου.

**Συντελεστές:**Δραματουργία/Σκηνοθεσία: **Ιωσήφ Βιβιλάκης**
Σκηνικά-Κοστούμια: **Κωνσταντίνος Ζαμάνης**
Φιγούρες: **Νίκος Τζιβελέκης**
Μουσική: **Γεράσιμος Παπαδόπουλος**
Φωτισμοί: **Βαλεντίνα Ταμιωλάκη**
Ήχος: Αλέξανδρος Παπαευθυμίου

Ερμηνευτές:
Σπανός: **Στεφανία Γουλιώτη**
Παίκτης σκιών Α´: **Άθως Δανέλλης**
Παίκτης σκιών Β´: **Νίκος Τζιβελέκης**

Χορός ψαλτών-τραγουδιστών

Κορυφαίος πρωτοψάλτης: **Αχιλλέας Χαλδαιάκης**
Μέλη: **Νίκος Χαλδαιάκης, Θεολόγος Παπανικολάου, Αλεξάνδρα Παπαστεργιοπούλου, Γεράσιμος Παπαδόπουλος και ακόμη έξι μέλη**

Μουσικοί επί σκηνής: **Γεράσιμος Παπαδόπουλος, Θεολόγος Παπανικολάου, Αλεξάνδρα Παπαστεργιοπούλου, Ηλιάνα Φιλέα, Νίκος Χαλδαιάκης**

ΑΜΚΕ: **Οθόνιον**

 ***Κρόνος και Δίας: Μονομαχία χωρίς τέλος***

10 & 11 Αυγούστου, **Αρχαιολογικό Μουσείο Ολυμπίας**

***«Τί είναι ο χρόνος και μπορούμε άραγε ποτέ να τον δαμάσουμε;»***

Απ’ αυτό το ερώτημα εκκινεί η παράσταση και αναζητώντας απαντήσεις στρέφεται στον αρχέγονο ελληνικό **μύθο του Κρόνου και την κοσμογονική σύγκρουσή του με τον Δία.** Ο Κρόνος συμβολίζει τον αδηφάγο χρόνο, που καταβροχθίζει τα παιδιά του οδηγώντας τα στην ανυπαρξία. Την παντοδυναμία του έρχεται ν’ ανατρέψει το μοναδικό παιδί που ξέφυγε της καταστροφικής μανίας του, **ο Δίας**, σύμβολο και πηγή της **«ζωής».**

Η παράσταση προσεγγίζει το μύθο ως **το διαχρονικό όνειρο εξάλειψης του χρόνου,** που μας υπενθυμίζει πως ο χρόνος τελικά μπορεί να νικηθεί εκεί που η ζωή επικρατεί.

Ο αφηγηματικός κορμός της παράστασης βασίζεται στη **Θεογονία του Ησίοδου** και πλαισιώνεται από **ορφικούς ύμνους.** Μια μουσικοθεατρική performance με μία ηθοποιό, έναν μουσικό και πολλά όργανα.

**Συντελεστές:**

Σκηνοθεσία: **Πέτρος Νάκος**

Σύλληψη/Ιδέα-Ερμηνεία: **Aγγελική Κοντού**

Πρωτότυπη μουσική/ ζωντανή μουσική παράστασης: **Γιώργος Διαμαντόπουλος**

Επιστημονική σύμβουλος: **Mίνα Χειμώνα**

Κοστούμια: **Δέσποινα Χειμώνα**

Επιμέλεια κίνησης: **Ελβίρα Μπαρτζώκα**

Φωτισμοί: **Παναγιώτης Μανούσης**

*Η παράσταση θα παρουσιαστεί με αγγλικούς υπέρτιτλους*

ΑΜΚΕ: **Άλλη Πλευρά**

***Γκιλγκαμές – Η αναζήτηση της αιώνας ζωής***

10 & 11 Αυγούστου, **Αρχαιολογικός Χώρος Ιεράς Μονής Κοίμησης Θεοτόκου Δεσκάτης, Γρεβενά**

Με δύο ηθοποιούς και ζωντανή πρωτότυπη μουσική, η θεατρική ομάδα Roswitha παρουσιάζει το αρχαιότερο γνωστό λογοτεχνικό έργο από την Μεσοποταμία, το «Έπος του Γκιλγκαμές» που βρέθηκε σε πήλινες πινακίδες γραμμένο σε σφηνοειδή γραφή και χρονολογείται από τον 21ο αιώνα π.Χ. Ο νεαρός βασιλιάς Γκιλγκαμές μαζί με τον φίλο του Ενκίντου αναζητούν την δόξα και κατορθώνουν άθλους υπεράνθρωπους. Όταν όμως ο Ενκίντου πεθαίνει ο Γκιλγκαμές ξεκινάει ένα ταξίδι για τον κάτω κόσμο για να βρει το μυστικό της αιώνιας ζωής.

Με ιδιαίτερη ευαισθησία, γεμάτο αγάπη για την ζωή, αυτό το αριστουργηματικό έπος αποκαλύπτει πως η ουσία του ανθρώπου παραμένει η ίδια: υπέροχη και χωμάτινη μαζί. Μέσα στη φθαρτότητά μας, το μόνο που μένει ίσως είναι μια σπουδαία αφήγηση: η ιστορία για τον άνθρωπο.

**Συντελεστές**

Σκηνοθεσία: **Δανάη Σπηλιώτη**

Μετάφραση: **Αύρα Ward**

Ηθοποιοί: **Νάνσυ Σιδέρη, Σπύρος Χατζιαγγελάκης**

Μουσική σύνθεση, εκτέλεση: **Φώτης Σιώτας, Δημήτρης Χατζηζήσης**

Σκηνικά, Κοστούμια: **Αριστοτέλης Καρανάνος, Αλεξάνδρα Σιάφκου**

ΑΜΚΕ**: Roswitha**

***Το Ναύπλιο και οι φύλακες του***

13 & 14 Αυγούστου, **Φρούριο Παλαμηδίου, Ναύπλιο**

Μια παράσταση-ντοκουμέντο για τις φυλακές του Ναυπλίου, «*ανθρώπινα μνημεία της σύγχρονης ιστορίας»,* θα παρουσιαστεί στο Φρούριο του Παλαμηδίου, στον Προμαχώνα του Αγίου Αντρέα που υπήρξε ο χώρος των πρώτων φυλακών μετά την απελευθέρωση από τους Οθωμανούς.

Το Ναύπλιο, μια πόλη με μεγάλη και πλούσια ιστορία, κατοικείται συνεχώς και αδιαλείπτως από την προϊστορία έως και σήμερα και ζει απόλυτα συνδεδεμένη με το ιστορικό της παρελθόν.

Η παράσταση, βασίζεται σε μαρτυρίες κρατουμένων, ιστορικά και λογοτεχνικά κείμενα τα οποία θα δραματοποιηθούν και θα παρουσιαστούν πρώτη φορά *επί σκηνής.* Τα κείμενα καταγράφουν τη ζωή των φυλακισμένων, αποτυπώνοντας κομμάτια της σύγχρονης ιστορίας, καθώς καλύπτουν μια μεγάλη χρονική περίοδο, από το 1830 έως το 1970.

Παραδοσιακά και ρεμπέτικα τραγούδια θα ακούγονται σε ζωντανή εκτέλεση. Το θέαμα συμπληρώνουν προβολές από σπάνιο φωτογραφικό υλικό και γκραβούρες.

**Συντελεστές**

Σύλληψη, Δραματουργία, Σκηνοθεσία: **Γιασεμί Κηλαηδόνη**

Σχεδιασμός Φωτισμών: **Μελίνα Μάσχα**

Ενδυματολόγος: **Βασιλική Σύρμα**

Μουσική επιμέλεια, Έρευνα: **Γιάννης Καραγιάννης**

Ηθοποιοί: **Γιώργος Γιαννακάκος, Γιασεμί Κηλαηδόνη**

Μουσικοί: **Γιώργος Μουσταΐρας, Θεόφιλος Μετασίδης**

ΑΜΚΕ: **Μεταξουργείο**

**Ιδομενέας, ο βασιλιάς της Κρήτης**

19 & 20 Αυγούστου, **Αρχαίο Θέατρο Ορχομενού Αρκαδίας**

 Μια παράσταση βασισμένη στο θεατρικό έργο του **Ronald Schimmelpenning** «Ιδομενένας» και στην όπερα του **Μότσαρτ** «Idomeneo». Ο μύθος: Ο Ιδομενέας, βασιλιάς της Κρήτης επιστρέφοντας από την Τροία πέφτει σε θύελλα και υπόσχεται στον Ποσειδώνα να θυσιάσει το πρώτο ζωντανό πλάσμα που θα συναντήσει στην ακτή της πατρίδας του. Αυτός είναι ο γιος του. Θα εκπληρώσει ο Ιδομενέας τη θυσία;

Ο **Μάξιμος Μουμούρης** και η **Βίκυ Βολιώτη** φωτίζουν τις συνέπειες της ανθρώπινης βούλησης όταν αυτή εναντιώνεται στις επιταγές των θεών, ταξιδεύοντας μέσα από διαφορετικούς μύθους που απαιτούν θυσίες. Μυθικά πρόσωπα, όπως ο Ναύπλιος, ο Παλαμήδης, η Ηλέκτρα, ο Οδυσσέας, ζωντανεύουν με μοναδικό σκηνικό το φυσικό τοπίο, το φεγγάρι κι ένα πιάνο με ουρά…

Ο μουσικός **Θοδωρής Ιωσηφίδης** συνοδεύει τους ηθοποιούς με άριες από την όπερα του **Μότσαρτ** Idomeneo, πρελούδια του **Σοπέν** και μινιατούρες του **Προκόφιεφ**. «Είναι εγκληματικό να σκοτώνουμε το θύμα, επειδή είναι ιερό, αλλά το θύμα δε θα ήταν ιερό αν δεν το σκοτώναμε.» Και οι μύθοι συνεχίζονται...

**Συντελεστές:**

Σύνθεση κειμένων – σκηνοθεσία: **Έφη Ρευματά**
Φωτισμοί: **Δημήτρης Μπαλτάς**
Οργάνωση παραγωγής: **Βάσια Χρονοπούλου**
Ηθοποιοί: **Μάξιμος Μουμούρης, Βίκυ Βολιώτη**
Πιάνο: **Θοδωρής Ιωσηφίδης**

ΑΜΚΕ: **Apparatus**

***Ξένοι στην ίδια θάλασσα***

19 & 20 Αυγούστου, **Αρχαιολογικός χώρος Βουντένης, Πάτρα**

Μια παράσταση η οποία βασίζεται σε τρία διηγήματα του Αλέξανδρου Παπαδιαμάντη: «Όνειρο στο Κύμα», «Νεκρός Ταξιδιώτης» και «Μοιρολόγι της Φώκιας» με κοινό θεματικό άξονα τον θάνατο στη θάλασσα, ένα τραγικά οικείο μοτίβο της ελληνικής ζωής. Οι τρεις ήρωες-αφηγητές συναντιούνται σε έναν τόπο αρχαίων ερειπίων, γεμάτο από ναυάγια των αιώνων αλλά τόσο φορτωμένο από τις δικές μας προβολές, αναμνήσεις και προσδοκίες.

**Συντελεστές:**

Σκηνοθεσία: **Άρης Τρουπάκης**

Σκηνικά, κοστούμια**: Θοδωρής Χρυσικός**

Μουσική: **Νίκος Σταυρόπουλος**

Ερμηνεύουν: **Άρης Τρουπάκης, Δέσποινα Κούρτη, Δημήτρης Ήμελλος**

ΑΜΚΕ: **Επταρχεία**

***Ο κάτω εαυτός***

24 & 25 Αυγούστου, **Αρχαιολογικό Μουσείο Θηβών**

Ένας άνθρωπος διανύει εσωτερικά ένα υπόγειο ρωμαϊκό υδραγωγείο. Έρχεται αντιμέτωπος σώμα με σώμα με τον βράχο, τα κεραμικά στοιχεία του. Αντιμετωπίζει το σκοτάδι που έχει δημιουργήσει η σαρωτική κάλυψη του μεγαλύτερου αριθμού των φρεατίων του μνημείου από τη σύγχρονη πόλη. Οι τρομακτικοί ήχοι και οι δονήσεις των κυκλοφοριακών αξόνων που διασχίζουν τεμαχίζοντας το μνημείο και οι επιπτώσεις τους στην υδάτινη ροή εντός του είναι στοιχεία με τα οποία παλεύει ο ήρωας μας πόντο πόντο στα 20 χιλιόμετρά του.

**Συντελεστές:**

Κείμενο: **Παναγιώτα Πανταζή**

Σκηνοθεσία: **Γιώργος Σαχίνης**

Χορογραφία: **Ειρήνη Αλεξίου**

Σχεδιασμός video εγκατάστασης: **Γιάννης Κρανιδιώτης**

Σχεδιασμός φωτιστικής εγκατάστασης**: Χριστίνα Θανάσουλα**

Μουσική: **Κώστας Ανδρέου**

Σκηνικά, κοστούμια: **Άννα Μαγουλιώτη**

Ερμηνεύουν: **Μιχάλης Οικονόμου, Ειρήνη Αλεξίου**

ΑΜΚΕ: **Όχι παίζουμε**

***Στη σκιά του Ομήρου***

28 & 29 Αυγούστου, **Αρχαιολογικός χώρος Σκάρκου Ίου**

Μια παράσταση εμπνευσμένη από το διασωθέν ποίημα του Διονυσίου Σολωμού με τον ομώνυμο τίτλο. Στον πυρήνα της παράστασης βρίσκεται η σύνδεση της εμβληματικής μορφής του Ομήρου με τις μεταγενέστερες μεγάλες προσωπικότητες στην ελληνική και δυτική ευρωπαϊκή ποίηση και έμμετρο λόγο. Ο βασικός άξονας της παράστασης βασίζεται στον μύθο του ομηρικού νόστου, στο ταξίδι της επιστροφής στη γενέτειρα πριν από κάθε νέα αναζήτηση. Πρόκειται για μια μοναδική ηχητική εμπειρία, που ενσωματώνει με τον πιο άμεσο τρόπο στο υποσυνείδητο του θεατή το μακρινό τότε με το σύγχρονο τώρα.

**Συντελεστές:**

Κείμενα, δραματουργική επεξεργασία: **Πέννυ Φυλακτάκη**

Σκηνοθεσία: **Δημοσθένης Παπαδόπουλος**

Μουσική**: Μάριος Στρόφαλης**

Κίνηση: **Βλοτίνα Νουλέλη**

Ερμηνεύουν: **Ηλίας Λογοθέτης, Ρένος Ρώτας, Μαριλού Βόμβολου, Βλοτίνα Νουλέλη**

Συμμετέχει το μουσικό σύνολο **Λύραυλος**

ΑΜΚΕ: **Καλλιτεχνικός οργανισμός τέχνης Δρώμενα**

***Εάλω Θεσσαλονίκη***

1 & 2 Σεπτεμβρίου, **Μουσείο Βυζαντινού Πολιτισμού, Θεσσαλονίκη**

Τρία αμιγώς βυζαντινά χρονογραφήματα αποτελούν τον πυρήνα της παράστασης, το υλικό της οποίας αντλείται από το βιβλίο «Τα χρονικά των αλώσεων της Θεσσαλονίκης» (εκδόσεις Άγρα), σε επιμέλεια του Σταύρου Πετσόπουλου. Πρόκειται για «μαρτυρίες» τριών κληρικών, οι οποίοι έζησαν προσωπικά τα γεγονότα, του Θεσσαλονικιού ιερέα Ιωάννη Καμινιάτη, του μητροπολίτη Θεσσαλονίκης Ευσταθίου και του ιερέα Ιωάννη Αναγνώστη.

**Συντελεστές:**

Δραματουργική διασκευή-σκηνοθεσία: **Ρούλα Πατεράκη**

Σκηνογραφική επιμέλεια: **Άγγελος Μέντης, Ρούλα Πατεράκη**

Κοστούμια: **Άγγελος Μέντης**

Φωτισμοί**: Ρούλα Πατεράκη**

Ηθοποιοί: **Θανάσης Δόβρης, Νίκος Μαυράκης, Σπύρος Βάρελης**

Μουσικός**: Νίκη Καραγεώργου**

ΑΜΚΕ: **The Greyblue Gap και Μεταθέατρο**

***Ανάμεσα στα ερείπια των Ελεύθερων Πολιορκημένων***

1 & 2 Σεπτεμβρίου, **Αρχαίο Θέατρο Φιλίππων**

Μια περιπλάνηση στο κείμενο του Διονυσίου Σολωμού. Ένα μουσικό έργο στο Ανάμεσα του τραγουδιού και της κενής σιωπής. Το ποιητικό σώμα του Σολωμού φανερώνεται να θέλει και να μπορεί να αποφύγει τη συντριβή με την οδύνη των λέξεών του που δεν δύνανται να υποστηρίξουν τον εαυτό τους, ριγμένες στο Ανάμεσα, και μένοντας εκεί ακροβατώντας, εναλλάσσοντας την παρουσία τους με απουσία και την απουσία τους με παρουσία. Ο Σολωμός δεν έχει λέξεις ‘ουράνια δωρεά’, κι ούτε λαό να τις απλώσει τυλιγμένες στο τραγούδι. Έχει σπαράγματα λέξεων, και ένα έργο επικινδυνότατο, το οποίο επιτελεί στο Ανάμεσα του τραγουδιού και της κενής σιωπής.

**Συντελεστές**

Σκηνοθεσία - δραματουργική επεξεργασία**: Ρηνιώ Κυριαζή**

Σύμβουλος δραματουργίας - επιστημονικός συνεργάτης: **Στέφανος Ροζάνης**

Μουσική σύνθεση – μουσικός επί σκηνής: **Νίκος Βελιώτης**

Ερμηνεύουν: **Ειρήνη Κουμπαρούλη, Κώστας Σεβδαλής, Ρηνιώ Κυριαζή**

ΑΜΚΕ: **ΑΛΚΗ**

***Η Εκπαίδευση εις τα του Οίκου διά Νεαράς Κορασίδας***

4 & 5 Σεπτεμβρίου**, Αρχαία Κασσώπη (Αρχαία Αγορά)**

Οι εξέχουσες και κατά κόρον, άγνωστες γυναικείες προσωπικότητες της αρχαιότητας και η γυναίκα των αρχών του 20ου αιώνα στην Ελληνική επικράτεια έχουν ένα κοινό χαρακτηριστικό: την ολική στέρηση των πολιτικών τους δικαιωμάτων και την αδυναμία τους να υπάρχουν ως ισότιμοι πολίτες στα κοινά, κατ’ αναλογία με τους άντρες. Οι αφανείς πορείες που ακολουθούν είναι παράλληλες και μας παρέχουν ένα πολύτιμο υλικό προς επεξεργασία ώστε να αποκατασταθούν αμφότερες στην συνείδηση του σύγχρονου πολίτη.

**Συντελεστές:**

Δραματουργική επεξεργασία, σκηνοθεσία: **Χάρης Κρεμμύδας, Θανάσης Ζερίτης** Ενδυματολογία: **Γεωργία Μπούρδα**

Μουσική σύνθεση, επιμέλεια : **Σταύρος Γιαννουλάδης**

Κινησιολογία**: Πάνος Τοψίδης**

Μουσική διδασκαλία: **Ευαγγελία Καρακατσάνη**

Ερμηνεύουν: **Αμαλία Νίνου, Ελένη Κουτσιούμπα, Νεφέλη Μαϊστράλη, Αριστέα Σταφυλαράκη**

ΑΜΚΕ: **4 Frontal**

***Η Φωνή των Βακχών***

5 & 6 Σεπτεμβρίου**, Αρχαίο Θέατρο Μίεζας**

Το έργο Η Φωνή των Βακχών είναι μια παράσταση που συνδυάζει τη σύγχρονη, πειραματική μουσική με το μουσικό θέατρο. Αντλεί τη θεματολογία του από την τραγωδία Βάκχες του Ευριπίδη, ωστόσο το λιμπρέτο του έργου περιλαμβάνει αποσπάσματα και από την Εκάβη του Ευριπίδη, την Αντιγόνη του Σοφοκλή και τον Φάουστ του Γκαίτε, τα οποία συνδέονται νοηματικά με το κείμενο των Βακχών. Ο τραγουδιστής/ηθοποιός είναι ο πρωταγωνιστής που κατευθύνει τη σκηνική δράση του έργου. Εκφέρει το κείμενο, άλλοτε μελοποιημένο, άλλοτε σε μορφή απαγγελίας, και άλλοτε αποδομημένο ως σύνολο ακαθόριστων και ανορθόδοξων φωνημάτων.

**Συντελεστές:**

Μουσική Σύνθεση: **Γιάννης Αγγελάκης**

Σκηνοθεσία: **Γιώργος Κουτλής**

Τραγουδιστής/Ηθοποιός: **Χρήστος Κεχρής**

Ερμηνεύει το μουσικό σύνολο **Ergon Ensemble: Σπύρος Λασκαρίδης, Ανδρέας Θεοδώρου, Κώστας Τζέκος**

ΑΜΚΕ: **Ergon Enseble**

***Έρωτες Θεών***

6 & 7 Σεπτεμβρίου, **Αρχαιολογικό Μουσείο Ηρακλείου**

Στο τέλος μιας μέρας λειτουργίας ενός μουσείου, όταν κλείνει, ζωντανεύουν τα αρχαιοελληνικά αγάλματα και ξεκινούν να απαγγέλλουν αποσπάσματα από διάφορες πηγές αρχαιοελληνικών σπαραγμάτων, επιχειρώντας ένα είδος εξανθρωπισμού μέσα από τα κείμενα αυτά. Η παράσταση ενσωματώνει άριες από μπαρόκ όπερες ως συνδετικό κρίκο με την αρχαιοελληνική θεματολογία. Ταυτόχρονα, η παράσταση διερευνά τη λειτουργία του χώρου του μουσείου ως ζωντανό κύτταρο μνήμης του πολιτισμού.

**Συντελεστές:**

Δραματουργία, σκηνοθεσία: **Αντώνης Διαμαντής**

Σκηνικά, κοστούμια**: Κώστας Μακάκης**

Επιστημονικός σύμβουλος: **Ζαχαρίας Κατσακός**

Ερμηνεύουν: **Μάνια Παπαδημητρίου, Ειρήνη Κουτσάκη, Νίκος Τουρνάκης.**

Τις άριες ερμηνεύει η **Ιωάννα Καλογεράκη**

Πιάνο: **Δημήτρης Βεζύρογλου**

ΑΜΚΕ: **Ομμα Στούντιο**

***Μίμος***

8 & 9 Σεπτεμβρίου, **Χανιά Βενετσιάνικη Πόλη**

Η παράσταση βασίζεται στο ομώνυμο άπαικτο μονόπρακτο (1928) του Παντελή Πρεβελάκη, ένα από τα νεανικά έργα του μεγάλου Έλληνα δημιουργού. Το έργο θυμίζει σενάριο της commedia dell’ arte και ίσως αυτός να ήταν ένας από τους λόγους που δεν αναγνωρίστηκε στην εποχή του ως έργο αξιόλογο για τη σκηνή. Εκτυλίσσεται στην διάρκεια ενός δείπνου που δίνει ένας εργοστασιάρχης για να γιορτάσει τα 18α γενέθλια της κόρης του Ανθής. Καλεσμένος για να τους διασκεδάσει είναι κι ένας νεαρός μίμος «…σαν τον Αρκελίνο του Πικάσο…» όπως λέει ο Πρεβελάκης.

Συνεργάζονται επαγγελματίες και ερασιτέχνες από τα Χανιά.

Το έργο παρουσιάζεται σε ελληνικά και γαλλικά.

**Συντελεστές:**

Σκηνοθετική επιμέλεια: **Μανώλης Σειραγάκης**

Σκηνοθεσία μιμικής: **Αντωνία Βασιλάκου**

Μουσική: **Γιάννης Παπατζανής**

Ερμηνεύει ο **Ντιμίτρι Ρεκατσέφσκι**

ΑΜΚΕ: **Στεροπή**

***Εξαγωγή – Έξοδος***

10 & 11 Σεπτεμβρίου, **Δήλος – Αγορά Κομπεταλιαστών**

Πρόκειται για ένα πρωτότυπο θεατρικό εγχείρημα αφιερωμένο στην έξοδο του ανθρώπου προς το φως, την πάλη με τις δυσκολίες του βίου, την ομορφιά και την αγάπη, σαν μία μουσική ανθρώπινου βηματισμού, στον άδειο χώρο της Δήλου. Σαν ένας παράδοξος επαναεποικισμός.

Η παράσταση στηρίζεται στα εκτενέστερα σωζόμενα σπαράγματα αρχαίας τραγωδίας, από την τραγωδία με τίτλο «Εξαγωγή – Έξοδος» γραμμένη από τον Εζεκιήλ, και την συνομιλία τους με την σύγχρονη Έξοδο από την πανδημία του κορονοϊού. Η τραγωδία (σπαράγματα) παρουσιάζεται για πρώτη φορά. Η εποχή που γράφτηκε, η μορφή θεάτρου που επιλέγει ο συγγραφέας, το θέμα της Εξόδου του ανθρώπου προς τη Λύτρωση, δίνει την δυνατότητα να παρουσιαστεί μια πρωτότυπη συνεργασία θρησκειών και πολιτισμών, λογοτεχνίας, θεάτρου, ποίησης, μουσικής και εικαστικών.

**Συντελεστές:**

Σκηνοθεσία, Δραματουργία: **Νίκος Διαμαντής**

Μετάφραση: **Θεόδωρος Στεφανόπουλος**

Πρωτότυπα κείμενα: **Χρήστος Χρυσόπουλος**

Σκηνικά, κοστούμια: **Αση Δημητρουλοπούλου**

Μουσική: **Νίκος Βασιλείου**

Κίνηση: **Κωνσταντίνος Μίχος**

Ερμηνεύουν**: Δημήτρης Καταλειφός, Ανδρέας Κολίσογλου, Ιωάννα Μακρή**

**Λητώ Μεσσήνη, Δανάη Μπερή, Δανάη Παπουτσή, Όμηρος Πουλάκης, Κωνσταντίνος Μίχος, Βαγγέλης Ρόκκος, Τζένη Σκαρλάτου**

ΑΜΚΕ: **Ι. Μακρής- - Ν Διαμαντής & Σία Εταιρεία Θεάτρου Σημείο**

***Η γυναίκα της Ζάκυνθος***

14 & 15 Σεπτεμβρίου, **Κάστρο Ζακύνθου**

Το αριστούργημα της ελληνικής λογοτεχνίας του Διονυσίου Σολωμού, εμπνευσμένο από τα χρόνια του διχασμού λίγο πριν την πτώση του Μεσολογγίου, είναι αδιαμφησβήτητα ένα πυκνό, πολύσημο, συμβολικό κείμενο. Στην παράσταση διερευνάται η μουσικότητα του λόγου και ανιχνεύεται η απόδοσή του με επιρροές από την ψαλτική, τον απόστολο, το κανονάρχημα και την απλοϊκή ανάγνωση. Την παράσταση συνοδεύουν βιντεοπροβολές.

**Συντελεστές:**

Κείμενο, σκηνοθεσία: **Μαρία Λουίζα Παπαδοπούλου**

Βίντεο, κινηματογράφος: **Αντώνης Κιτσίκης, Νίκος Κοντοστατλάκης**

Σκηνικά, κοστούμια: **Άση Δημητροπούλου**

Φωτισμοί: **Κώστας Κιτσίκης, Σπύρος Μπαλαπέτσας**

Ήχοι: **Δημήτρης Ιατρόπουλος**

Μουσική σύνθεση, βίντεο: **Κωστής Γαρδίκης**

Ερμηνεύουν: **Οδύσσεια Μπουγά, Μαρία Λουίζα Παπαδοπούλου**

Συμμετέχει η **εκκλησιαστική χορωδία η Φανερωμένη**

ΑΜΚΕ**: Ανέμη**

***Έκτορος κάθαρσις***

14 & 15 Σεπτεμβρίου, **Αρχαίο Θέατρο Μήλου**

«Έκτορος κάθαρσις» είναι η Ιλιάδα από την πλευρά του Έκτορα. Κυρίαρχο στοιχείο της παράστασης είναι ο λόγος του Ομήρου, πρόγονος του τραγικού λόγου. Η ραψωδιακή αφήγηση και η ζωντανή μουσική συνδυάζεται με το φυσικό τοπίο του αρχαιολογικού χώρου.

**Συντελεστές:**

Μετάφραση: **Δημήτρης Μαρωνίτης**

Σκηνοθεσία: **Δημήτρης Λάλος**

Δραματουργική επεξεργασία: **Κατερίνα Διακουμοπούλου**

Κοστούμια: **Δήμητρα Λιάκουρα**

Φωτισμοί: **Στέβη Κουτσοθανάση**

Μουσική: **Henri Kergomard**

Ερμηνεύει ο Δημήτρης Λάλος

Μουσικής επί σκηνής: **Γιάννης Μαστρογιάννης**

ΑΜΚΕ: **Ομότεχνον**

ΜΟΥΣΙΚΗ

***Δώς μοι τοῦτον τον ξένον***

17 & 18 Ιουλίου, **Βασιλική Αγίου Αχιλλείου Πρεσπών**

Η μουσική παράσταση *«Δώς μοι τοῦτον τον ξένον»* προτείνει μια εναλλακτική ανασύνθεση επιλεγμένων ύμνων της Μεγάλης Εβδομάδας από τη συλλογή*«Αγία και Μεγάλη Εβδομάδα»*του **Γεωργίου Ραιδεστινού (1833-1889)**. Με την εκφραστική δυναμική του τοξωτού ταμπουρά (yaylitanbur), ενός οργάνου που εμπνέεται από τη δυναμική και το ηχόχρωμα της ανθρώπινης φωνής, η μουσική ακινητοποιεί τον χρόνο και ακροβατεί ανάμεσα στην εσωτερικότητα, την καθημερινότητα και την πνευματικότητα. Φιλοδοξεί να αναδείξει τη βαθιά επικοινωνιακή δύναμη του θρησκευτικού μέλους και να συνεισφέρει εν τέλει σε μια εναλλακτική «ιέρωση» της πραγματικότητας.

Ο λόγος και η κίνηση δεν απουσιάζουν. Χτίζονται φωνητικές αυτοσχεδιαστικές γέφυρες πάνω στους ύμνους, ξεκινώντας έναν διάλογο ανάμεσα στις φόρμες της βυζαντινής παράδοσης και τις ανοικτές σύγχρονες αυτοσχεδιαστικές. Ανάμεσα στην οπτική της ψυχής ως σταθερό σχήμα και τη συμπληρωματική της, ως αεικίνητο περιεχόμενο.

Η οπτική επένδυση της παράστασης επιχειρείται μέσα από τη συναισθηματικά συνταρακτική συρραφή φιλμικών στιγμών από το έργο του **Πιέρ Πάολο Παζολίνι** *«Το κατά Ματθαίον Ευαγγέλιον»*.

**Συντελεστές**

Υaylitanbur: **Ευγένιος Βούλγαρης**

Υaylitanbur: **Γιάννης Μεσσάλας**

Φωνητικοί αυτοσχεδιασμοί, performance: **Σαβίνα Γιαννάτου**

Εικαστικό video-editing, projection: **Βασίλης Βανταράκης**

ΑΜΚΕ: **Liminal - Πρόσβαση στον Πολιτισμό**

***Θνητοί θεοί***

17 & 18 Ιουλίου, **Γυμνάσιο Αρχαιολογικού Χώρου Αρχαίας Ολυμπίας**

 *«Τα πάντα ένα γέλιο, τα πάντα στάχτη, τα πάντα ένα μηδέν».*

Η Παλατινή Ανθολογία, αυτή η σπουδαία και πλουσιότατη συλλογή ελληνικών επιγραμμάτων που καλύπτει τουλάχιστον 370 ποιητές και που συντάχτηκε στις αρχές του 10ου αιώνα από τον Βυζαντινό κληρικό **Κωνσταντίνο Κεφαλά,** αποτελεί τη βάση αυτής εδώ της μουσικοθεατρικής παράστασης που συγκεντρώνει μια σειρά εκλεκτών συντελεστών (εδώ σε απόδοση του **Μίνου Βολανάκη**).

Ποιήματα που ταξίδεψαν λαξευμένα πάνω σε μάρμαρο διατρέχοντας τους αιώνες, ποιήματα-διαμάντια με κοινό άξονα την ανθρώπινη ύπαρξη, τον έρωτα, τον θάνατο, ποιήματα λυρικά, αυτοσαρκαστικά, με «ηφαιστειογενές» χιούμορ, μικρά αριστουργήματα του Καλλίμαχου, του Παλλάδα, του Αισώπου, του Αντιφάνη, του Στράτωνα και τόσων άλλων που καλύπτουν μια περίοδο αιώνων (από το 7ο π.Χ. μέχρι το 600 μ.Χ.) παρουσιάζονται από τη **Ρένη Πιττακή** και τον **Περικλή Μουστάκη** συνοδευόμενα από την πρωτότυπη μουσική του δεξιοτέχνη της λύρας **Σωκράτη Σινόπουλου**, σε μια παράσταση την ιδέα της οποίας υπογράφει η **Ελπίδα Σκούφαλου**.

Η ποίηση της Παλατινής Ανθολογίας είναι τόσο ζωντανή –πάρα το χάσμα των αιώνων που μας χωρίζει– που αναρωτιέται κανείς αν έχει αλλάξει κάτι στο πέρασμα του χρόνου.

**Συντελεστές**

Ιδέα - Σκηνοθεσία: **Ελπίδα Σκούφαλου**

Πρωτότυπη μουσική σύνθεση: **Σωκράτης Σινόπουλος**

Μουσικοί: **Σωκράτης Σινόπουλος** (λύρα), **Χάρης Λαμπράκης** (πλήκτρα/νέι)**, Βασίλης Παπαβασιλείου** (ακουστικό/ηλεκτρικό μπάσο)

Ερμηνεία: **Ρένη Πιττακή – Περικλής Μουστάκης**

Ενδυματολόγος: **Θάλεια Ιστικοπούλου**

ΑΜΚΕ: **Creativa**

***H σονάτα του σεληνόφωτος***

18 & 19 Ιουλίου, **Πλατεία Χρυσαφίτισσας - Κάστρο Μονεμβασιάς**

Ο σκηνικός μονόλογος του μεγάλου μας ποιητή **Γιάννη Ρίτσου** (1909-1990) *«Η σονάτα του σεληνόφωτος»*, συνδυασμένος με την πρωτότυπη μουσική σύνθεση του μαέστρου Θοδωρή Λεμπέση. Τον ρόλο της «*Γυναίκας με τα Μαύρα»* διαβάζει η ηθοποιός **Όλια Λαζαρίδου** με τη συνοδεία της Ορχήστρας Δωματίου.

Μια γυναίκα αναπολεί τη ζωή της μέσα από τις αναμνήσεις της. Την επισκέπτεται ένας φανταστικός νεαρός άντρας και ξεκινάει μια εξομολόγηση της ζωής που πέρασε. Μιας ζωής με στιγμές φωτεινές αλλά και σκοτεινές. Ένα ταξίδι γεμάτο αναμνήσεις και εικόνες. Ο άντρας δεν της απαντά ποτέ. Παραμένει σιωπηλός, όπως σιωπηλά παραμένουν όλα γύρω της πια.

Αυτό το βαθύτατα λυρικό και ερωτικό κείμενο παρουσιάζεται με τη μουσική του **Θοδωρή Λεμπέση** και την ερμηνεία της Ορχήστρας Δωματίου. Ένα κείμενο εμβληματικό της πρόθεσης του ποιητή να «ξανακάνει την ποίηση να βλέπεται και να ακούγεται...», όπως ο ίδιος έλεγε. Την παράσταση σκηνοθετεί ο **Λευτέρης Γιοβανίδης**.

**Συντελεστές**

Ερμηνεία: **Όλια Λαζαρίδου**

Μουσική σύνθεση και διεύθυνση ορχήστρας: **Θοδωρής Λεμπέσης**

Σκηνοθεσία: **Λευτέρης Γιοβανίδης**

Φωτισμοί: **Νίκος Σωτηρόπουλος**

Σολίστ: **Χρήστος Ζερμπίνος** (ακορντεόν), **Δημήτρης Παπαγγελίδης** (κλασική κιθάρα)

Συνοδεύει η Ορχήστρα Δωματίου Εγχόρδων Οργάνων : **Στάθης Λασκαρίδης & Αγόρας Κλεόδωρος** (βιολί 1), **Βαγγέλης Ζαραλής & Μανώλης Ζαραφωνίτης** (βιολί 2), **Λεωνίδας Γρηγορόπουλος** (βιόλα), **Γιάννος Γιοβάνος** (τσέλο), **Γιώργος Ρούλος** (μπάσο)

ΑΜΚΕ: **Ευρωπαϊκό Κέντρο Κινούμενων Σχεδίων και Τεχνών**

***Ερωτό-κυκλοι***

22 & 23 Ιουλίου, **Αρχαιολογικός Χώρος Αμφίπολης**

Το έργο του Λευτέρη Αερόπουλου *«Ερωτό-κυκλοι»* είναι ένα μουσικοθεατρικό ταξίδι που ξεκινά από τον *«Ερωτόκριτο»* του Βιτσέντζου Κορνάρου, συναντά τραγούδια της Κάτω Ιταλίας, παραδοσιακές μεσογειακές μουσικές δραματοποιημένες, και φτάνει στο *«Φυλακισμένο σ’ αγαπώ»* του Λευτέρη Αερόπουλου. Τρεις ομόκεντροι κύκλοι μουσικής, λόγου και κίνησης. Μια μουσικοθεατρική παράσταση για μικρούς και μεγάλους με χορικά, ποίηση θεάτρου, σκηνική δράση. Ένα κράμα Ανατολής και Δύσης, με συνείδηση καταγωγής και ελεύθερη βούληση.

Οι *«Ερωτό-κυκλοι»* δεν είναι αμιγώς μουσικοί αφού συμπεριλαμβάνουν σκηνική δράση, χορικά, ποίηση και κίνηση, ενώ η ζωντανή μουσική αποτελεί αναπόσπαστο κομμάτι της παράστασης. Η κρητική λύρα, το λαούτο, η κιθάρα, το κρητικό λαούτο, το πιάνο και τα κρουστά παίζουν ζωντανά στη σκηνή, συναντιούνται με τις φωνές των τραγουδιστών-υποκριτών και συνυπάρχουν με μουσική γραμμένη και επεξεργασμένη στο στούντιο.

Ερωτόκριτος – *«Φυλακισμένο σ’ αγαπώ»* – Τραγούδια της Κάτω Ιταλίας: τρεις ομόκεντροι κύκλοι που δημιουργούν την παράσταση *«Ερωτό-κυκλοι»* για μικρά και μεγάλα παιδιά.

Aπό το *«Σύνολο Λόγου & Μουσικής»* του Μουσικού Εργαστηρίου Σερρών.

**Συντελεστές:**

Σκηνοθεσία - Κίνηση - Σύνθεση μουσικής - Συγγραφή έργου - Διασκευή:

**Λευτέρης Αερόπουλος**

Σκηνογραφία - Τεχνική επιμέλεια: **Γιάννης Φτερούγας**

Κοστούμια: **Ευαγγελία Αφείδου**

Φωτισμοί: **Λευτέρης Ελευθεριάδης**

**Διανομή**

Σολίστ - Κορυφαία του Χορού - πιάνο - κρουστά: **Αλεξάνδρα Καραθανάση**

Αρετούσα - Εξάρχουσα - διαλογικά μέρη - πιάνο - κρουστά: **Μυρτώ Αεροπούλου**

Ρήγας - Έξαρχων - φωνητικά - διαλογικά μέρη: **Δημήτρης Ναζηρίδης**

Νένα - φωνητικά - διαλογικά μέρη: **Ευαγγελία Αφείδου**

Φωνητικά - διαλογικά μέρη: **Κωνσταντίνα Ευστρατίου**

Ερωτόκριτος - φωνητικά - διαλογικά μέρη: **Γιάννης Φτερούγας**

Κρητική λύρα: **Γιώργος Σφακιανάκης**

Κρητικό λαούτο: **Βασίλης Αρχαύλης**

Ραψωδός - σολίστ - κρητικό λαούτο - κιθάρα - πιάνο: **Λευτέρης Αερόπουλος**

Χορός: **Αεροπούλου Μυρτώ, Αφείδου Ευαγγελία, Ευστρατίου Κωνσταντίνα, Καραθανάση Αλεξάνδρα, Ναζηρίδης Δημήτρης, Φτερούγας Γιάννης.**

ΑΜΚΕ: **Μουσικό Εργαστήρι Σερρών**

***Η Βαλκυρία (πρώτη πράξη)***

3 & 4 Αυγούστου, **Αρχαίο Θέατρο Μεγαλόπολης**

Ο **Θέμελης Γλυνάτσης**, γνωστός για τις επιτυχημένες παραστάσεις λυρικού θεάτρου στην Λυρική Σκηνή και στο Μέγαρο Μουσικής Αθηνών, παρουσιάζει την πρώτη πράξη της *Βαλκυρίας.*

Η *Βαλκυρία*, ένα από τα σημαντικότερα και δημοφιλέστερα έργα του λυρικού θεάτρου, παρουσιάζεται για πρώτη φορά σε αρχαίο θέατρο από τρεις ταλαντούχους λυρικούς τραγουδιστές της νέας γενιάς. Το έργο συνδυάζει μια διεισδυτική και ιδιαιτέρως συναισθηματική ματιά πάνω στον έρωτα και την επανάσταση, αλλά και την οικογενειακή βία, με μια συναρπαστική ιστορία από τη Σκανδιναβική μυθολογία.

Η παράσταση ενώνει το λυρικό τραγούδι, την ζωντανή, επί σκηνής, κινηματογράφηση της σκηνικής δράσης και το animation ώστε να προσφέρει μια ρηξικέλευθη ματιά πάνω σε ένα κλασικό έργο, το οποίο αγγίζει θεματικές που θα συγκινήσουν και θα προβληματίσουν το κοινό του σήμερα.

**Συντελεστές:**

Σκηνοθεσία: **Θέμελης Γλυνάτσης**

Σκηνικά, Κοστούμια: **Αλεξία Θεοδωράκη**

Φωτισμοί: **Στέλλα Κάλτσου**

Ζωντανή κινηματογράφηση: **Απόστολος Κουτσιανικούλης**

Σχεδιασμός animation-video: **Χρυσούλα Κοροβέση, Μάριος Γαμπιεράκης**

Ηχητικός σχεδιασμός: **Τάσος Τσίγκας**

 Ερμηνεύουν: **Χρήστος Κεχρής**(τενόρος), **Αφροδίτη Πατουλίδου**(σοπράνο), **Τάσος Αποστόλου**(μπάσος), **Παναγιώτης Ευαγγελίδης**(ηθοποιός)

 Πιάνο: **Σοφία Ταμβακοπούλου**

ΑΜΚΕ**: Ορχήστρα Intrarti**

***Από τον Όμηρο στον Δάντη Αλιγκέρι και στον Φώσκολο***

5 & 6 Αυγούστου, **Βυζαντινό Κάστρο Φαναρίου, Καρδίτσα**

Κανένας ποιητής στην Ιστορία της Λογοτεχνίας δεν υπήρξε πηγή έμπνευσης για την Τέχνη, όσο ο **Δάντης Αλιγκέρι**. Είναι γνωστή η σχέση του Δάντη με τον Αρχαιοελληνικό Πολιτισμό και ιδιαίτερα με την Αρχαιοελληνική Μυθολογία. O **Φώσκολος** (**Niccolò Ugo Foscolo**- Ιταλός ποιητής) που υπήρξε μεγάλος θαυμαστής του Δάντη, έγραψε γι’ αυτόν ένα καταπληκτικό ποίημα, την *«Ωδή στον Δάντη».*

Στις 5 και 6 Αυγούστου, στο επιβλητικό Βυζαντινό Κάστρο Φαναρίου της Καρδίτσας θα παρουσιαστεί σε πρώτη παγκόσμια εκτέλεση, η παράσταση «Από τον Όμηρο στον Δάντη και τον Φώσκολο: Η θεία μουσική διαμέσου της αρχαιοελληνικής μυθολογίας», που συνδυάζει Μουσική, Λόγο, Υποκριτική και Εικαστικά.

Επίσης θα παρουσιαστεί σε πρώτη παγκόσμια εκτέλεση η καντάτα του **Ιωσήφ Βαλέτ**, βασισμένη στη *«Θεία Κωμωδία»* του Δάντη σε μετάφραση **Ν. Καζαντζάκη**, *«Ψυχή Αιώνια»*, για υψίφωνο, τενόρο, αφηγητή, ορχήστρα και μικτή χορωδία.

Σε πρώτη παγκόσμια εκτέλεση θα παρουσιαστεί και η σύνθεση του **Γιάννη Δροσίτη** από τα ερωτικά ποιήματα *«Πέτρινοι Στίχοι»* σε ποίηση Δάντη, για φωνή και πιάνο.

**Συντελεστές:**

Παρουσίαση: **Αλέξης Κωστάλας**

Επιμέλεια κειμένων και εικαστικών: **Lia Rizzuto**

Καλλιτεχνική διεύθυνση: **Νίκος Ευθυμιάδης**

Αφηγητής: **Γιάννης Στόλλας**

Τραγουδιστές: **Teresa Cardace** (υψίφωνος- Ιταλία), **Michael Wade Lee** (τενόρος- Αμερική), **Ρεα Βουδούρη** (υψίφωνος), **Στέλιος Ιωάννου** (τενόρος)

Ορχήστρα- Χορωδία: **Θεσσαλική Συμφωνικκή Ορχήστρα** υπό τη διεύθυνση του **Νίκου Ευθυμιάδη, Θεσσαλική Μικτή Χορωδία.**

ΑΜΚΕ: **Διεθνές Φεστιβάλ Καρδίτσας**

 ***ΕΞΙ***

7 & 8 Αυγούστου, **Αρχαία Μεσσήνη**

Η παράσταση στηρίζεται σε τραγούδια που καταγράφηκαν τον 19ο αιώνα και συνδέονται με αντίστοιχα λαϊκά έθιμα, που ακολουθούν τον ετήσιο κύκλο των εορτών αλλά και την πορεία ενηλικίωσης της γυναίκας όπως απεικονίζεται στη λαϊκή παράδοση. Από τα έθιμα της περπερούνας, της κούνιας, του κλήδονα, του γάμου μέχρι το τρυφερό νανούρισμα και το σπαρακτικό Μοιρολόι της Παναγίας.

Πρόκειται για σειρά έργων της Μάρθας Μαυροειδή αποκλειστικά για φωνές, τα οποία χρησιμοποιούν σαν πρώτη ύλη παραδοσιακά τραγούδια, και επεξεργάζονται στίχους, μελωδίες και μοτίβα, δημιουργώντας μία μουσική νέας υφής. Τα έργα αφομοιώνουν μελωδικό και ποιητικό υλικό από παραδοσιακά μονοφωνικά τραγούδια, δημιουργώντας μια νέα πολυφωνία η οποία εμπνέεται από την τοπικότητα της παραδοσιακής μουσικής, συνδυάζοντας την με σύγχρονη αρμονία.

Στην παράσταση το γυναικείο φωνητικό σύνολο Chóres της Μαρίνας Σάττι συναντιούνται με το φωνητικό κουαρτέτο Γιασεμί. Η σύμπραξη των δύο συνόλων διερευνά την εναλλαγή μεταξύ του μεγάλου φωνητικού συνόλου και του φωνητικού κουαρτέτου, μεταξύ μιας χορωδίας και μιας ορχήστρας από φωνές, αλλά και την αντιπαράθεση μεταξύ τραγουδιού και ορχηστρικού μέρους σε φωνητική απόδοση.

**Συντελεστές**

Καλλιτεχνική διεύθυνση: **Μαρίνα Σάττι**

Σκηνοθεσία, έρευνα, δραματουργία: **Γιάννης Παναγόπουλος**

Σύνθεση, μουσική επεξεργασία: **Μάρθα Μαυροειδή**

Μουσική Διδασκαλία, διεύθυνση: **Ειρήνη Πατσέα**

Χορογραφία, Κινησιολογία: **Σοφία Κωνσταντινίδου**

Κοστούμια: **Μαριλένα Καλαϊτζαντωνάκη**

Μουσικός επί σκηνής (κρουστά): **Αλέξανδρος Φραγκούλατζης**

Φωνητικά σχήματα:

Γιασεμί: **Ειρήνη Δερέμπεη, Μαρία Μελαχροινού, Μάρθα Μαυροειδή, Τάσος Πούλιος**

Chóres: **Δέσποινα Γεώργα, Ματίνα Γλενή, Αναστασία Ευδαίμων, Ελεωνόρα Ζαχαριά, Ναταλία Κατσιμάνη, Χρύσα Κλεισιάρη, Ειρήνη Μασάλη, Εβελίνα Μεγαλοκονόμου, Δάφνη Παγουλάτου, Έμιλυ Παπαπέτρου, Ινώ Πικιώνη, Κατερίνα Χατζηαθανασίου**

ΑΜΚΕ: **Womo**

***Μοιρολόι, η Γιορτή του Πένθους***

7 & 8 Αυγούστου**, Αρχαία Τύλισος, Ηράκλειο**

Εκδήλωση με θεματική: Το Μοιρολόι ως πολιτιστική κληρονομιά θρηνητικής παράδοσης από την αρχαιότητα μέχρι σήμερα. Η εκδήλωση θα δομηθεί σε τρία μέρη, με κορμό της το μουσικό μέρος, την επιμέλεια του οποίου έχει ο **Λουδοβίκος των Ανωγείων**, πρωτεργάτης στη μελοποίηση των κρητικών μοιρολογιών μέσα από πολύχρονη καταγραφή και συλλογή αυθεντικών μορφών θρήνου. Στόχος της εκδήλωσης είναι να αναδειχθεί το μοιρολόι και η αποτύπωση του θρήνου ως άυλη πολιτιστική κληρονομιά, σε ένα σύνολο εκφάνσεων οι οποίες υπογραμμίζουν την επιτελεστική, ψυχολογική και πολιτιστική διάστασή τους.

Α΄ Μέρος: «Ο θρήνος και οι εκφράσεις του από την αρχαιότητα στο ψηφιακό σήμερα», από την επίκουρη Καθηγήτρια Δ. Καταπότη (ερευνητική εισήγηση)

Β΄ Μέρος: «Η ηδονή των δακρύων - Η αντανάκλαση του θρήνου στο χρόνο και τη μνήμη» (θεατρικό δρώμενο διάρκειας 15 λεπτών)

Γ΄ Μέρος: «Η γιορτή του Πένθους» ( μουσικό δρώμενο διάρκειας 55 λεπτών).

**Συντελεστές:**

Δημιουργός μουσικού έργου- Καλλιτεχνικός Επιμελητής εκδήλωσης: **Γιώργης Δραμουντάνης (Λουδοβίκος των Ανωγείων )**

Ηθοποιός και ερμηνεύτρια: **Μαριάννα Πολυχρονίδη**

Ερμηνεύτριες- Συγκρότημα Αδερφές Βουγιουκλή: **Βουγιουκλή Ελένη -Βουγιουκλή Σουζάνα**

ΑΜΚΕ: **Androidus Project Tank**

***Η Σονάτα του Σεληνόφωτος***

11 & 12 Αυγούστου**, Πλατεία Μονεμβασιάς**

Η Σονάτα του Σεληνόφωτος (1956), αποτελεί σταθμό για το έργο του Γιάννη Ρίτσου και την ελληνική ποίηση γενικότερα.

Το συνολικό έργο (κείμενο ζυμωμένο με πρωτότυπα τραγούδια και μουσικά μοτίβα) έχει οδηγό την αισθητική ταυτότητα των encardia. Η μελοποίηση των στίχων του Ρίτσου άλλοτε ανασύρει μελωδίες και ρυθμούς από τον Ιταλικό Νότο κι άλλοτε μελωδικές γραμμές της Σονάτας του Μπετόβεν που συνδιαλέγονται με τα πρωτότυπα μουσικά θέματα. Λαϊκά τραγούδια των ελληνοφώνων της Απουλίας έρχονται σαν αναμνήσεις, συνοδεύοντας και όχι επισκιάζοντας τον λόγο, φωτίζοντας τις εικόνες του κειμένου από διαφορετικές οπτικές γωνίες.

Η καλοσχεδιασμένη παρουσία των χορευτών υπογραμμίζει τις εικόνες του ποιήματος και συντελεί στη δημιουργία ενός ονειρικού τοπίου όπου ο λόγος αναπνέει μέσα στη μουσική και μεταμορφώνεται συνεχώς χωρίς να αλλοιώνεται.

**Συντελεστές:**

Μουσικές συνθέσεις-τραγούδια: **Μιχάλης Κονταξάκης**

Επιμέλεια σκηνοθεσίας: **Άννα Θεοδωρίδου**

Επιμέλεια κίνησης-χορογραφία: **Δάφνη Σταθάτου**

Επιμέλεια ήχου: **Πασχάλης Κολέντσης**

Επιμέλεια φωτισμού: **Γιώργος Πουλίδης**

Αφήγηση: **Άννα Θεοδωρίδου**

Μουσικοί επί σκηνής:

**Βαγγέλης Παπαγεωργίου:** Ακορντεόν, φυσαρμόνικα, τραγούδι

**Μιχάλης Κονταξάκης:** κιθάρα, τραγούδι

**Ναταλία Κωτσάνη:** τραγούδι, κρουστά

**Δημήτρης Τσεκούρας:** Κόντρα μπάσο, φωνητικά

**Κώστας Κωνσταντάτος:** τραγούδι, μαντολίνο, κρουστά

Χορευτές επί σκηνής: **Δάφνη Σταθάτου, Γιώργος Παπαδόπουλος**

ΑΜΚΕ: **Encardia**

***Αἴολος, φίλος ἀθανάτοισι θεοῖσι***

27 & 28 Αυγούστου, **Ρωμαϊκό Ωδείο Αρχαϊας Ακρόπολης Ρόδου**

**Αἴολος, φίλος ἀθανάτοισι θεοῖσι** *(Αίολος, των αθανάτων φίλος, Οδύσσεια, ραψ. κ, μτφ. Ζ. Σιδέρη)***.** Το κουιντέτο πνευστών «Αίολος» και ο ηθοποιός Τηλέμαχος Κρεβάικας ερμηνεύουν τέσσερα νέα έργα για αφηγητή και κουιντέτο πνευστών – αναθέσεις του Κέντρου Ελληνικής Μουσικής σε τέσσερις διαπρεπείς Έλληνες συνθέτες. *Το Ωρολόγιο του Κυρρήστου* του Γιώργου Σταματόπουλου,το *36°26'24"N 28°12'42"E* του Σάββα Τσιλιγκιρίδη, ο *Βορέας Κελαδεινός* του Παναγιώτη Λιαρόπουλου και το *Πεντάνεμον* του Μηνά Ι. Αλεξιάδη, είναι τα έργα που θα ακουστούν για πρώτη φορά στο Αρχαίο Ωδείο της Ρόδου και αντλούν την έμπνευσή τους από κείμενα της αρχαίας ελληνικής γραμματείας που σχετίζονται με τον Αίολο και τους ανέμους που κρατούσε στον ασκό του.

Το πρόγραμμα συμπληρώνεται από τη σουίτα της όπερας *Βορεάδες* του Jean-Philippe Rameau, σε μεταγραφή για κουιντέτο πνευστών από τον Γιάννη Τσελίκα.

**Συντελεστές:**

Ηθοποιός: **Τηλέμαχος Κρεβάικας**

Κουιντέτο πνευστών: **«Αίολος»**

(φλάουτο) **Βαγγέλης Σταθουλόπουλος**

(όμποε) **Γιάννης Τσελίκας**

(κλαρινέτο) **Άγγελος Πολίτης**

(κόρνο) **Άγγελος Σιωράς**

(φαγκότο) **Γιώργος Φαρούγγιας**

ΑΜΚΕ: **Κέντρο Ελληνικής Μουσικής**

***COTI K: Ο χρόνος, η σκιά και άλλες μηχανές***

**28 & 29 Αυγούστου, Κάστρο Χίου**

Πρόκειται για μια ηχητική και εικαστική εγκατάσταση, ένα είδος σύγχρονου ηλιακού ρολογιού που θα "αφηγείται’ τον χρόνο μέσα από τις μεταβολές του φωτός και της σκιάς, καθώς θα τα μετατρέπει σε ηχητική σύνθεση.

Η εγκατάσταση αυτή βασίζεται στην ιδέα ότι η μυθολογία είναι ένα "σύστημα" ερμηνείας και κατανόησης ανεξήγητων -μεταφυσικών και μη- ερωτημάτων μέσα από φανταστικά γεγονότα (“Μύθος λόγος ψευδής εικονίζων την αλήθειαν”)

Ηχητική σύνθεση: **Coti K**
**Δραματουργία: Εριφίλη Γιαννακοπούλου**
**Αρχιτεκτονική επιμέλεια: Μάρθα Γιαννακοπούλου**

ΑΜΚΕ: **Κύκλος Τεχνών**

***Η σαρκοφάγος***

3 & 4 Σεπτεμβρίου, **Μετοχικό Συγκρότημα Φλογητών**

H παράσταση ζωντανεύει µουσικοθεατρικά το οµώνυµο πεζογράφημα του Γιώργου Ιωάννου, διατηρώντας και φωτίζοντας την µοναδικότητα της ύφανσής του. Στη δραµατουργική σύνθεση, παρεµβάλλονται ποιήµατα του Μανόλη Αναγνωστάκη και του Ντίνου Χριστιανόπουλου, αποσπάσµατα από το Ο πεθαµένος και η ανάσταση του Νίκου Γαβριήλ Πεντζίκη, καθώς και από το πιο αρχετυπικό ερωτικό ποίηµα, το Άσµα Ασµάτων. Παράλληλα, συνδιαλέγονται αυθεντικές συνθέσεις για κουαρτέτο σαξοφώνων των σύγχρονων Αμερικανών εκπροσώπων του µινιµαλισµού: Φίλιπ Γκλάς και Μάικλ Νάιμαν.

**Συντελεστές:**Σύλληψη, ειµέλεια µουσικής, τενόρο σαξόφωνο : **Θεόφιλος Σωτηριάδης**

Σύλληψη, σκηνοθεσία: **Μελίνα Γαρµπή**

Hθοποιός: **Aλέξανδρος Βοζινίδης**

Σχεδιάστρια φωτισµού, σκηνογράφος, ενδυµατολόγος: **Σοφία Τσιριγώτη**

Μουσικοί: **Χρίστος Ζένιος (**σοπράνο σαξόφων), **Γιώργος Δαραβέλης** (άλτο σαξόφωνο), **Γιάννης Μυράλης** ( βαρύτονο σαξόφωνο)

ΑΜΚΕ: **Beartive**

***Τρεις ποιητές Αγωνιστές της Ελευθερίας μέσα από τη μουσική του Μίκη Θεοδωράκη. Γιάννης Ρίτσος, Τάσος Λειβαδίτης, Μανόλης Αναγνωστάκης***

4 & 5 Σεπτεμβρίου, **Αρχαίο Θέατρο Φιλίππων**

Ένα μοναδικό πρόγραμμα με την Ανεξάρτητη Λαϊκή Ορχήστρα «Μίκης Θεοδωράκης» με τραγούδια του σπουδαίου συνθέτη σε ποίηση των τριών μεγάλων ποιητών: Γιάννης Ρίτσου, Τάσου Λειβαδίτη και Μανόλη Αναγνωστάκη. Τραγούδια αντίστασης, εξέγερσης, μελωδικά, λυρικά, ερωτικά, τραγούδια για μιαν άνοιξη που δεν ήρθε ποτέ αλλά και για τις «χρυσές πολιτείες που ξανοίγονται μπρος μας λουσμένες στην αλήθεια και στο αίθριο το φως».

Θα ακουστούν τραγούδια από τους κύκλους: «Επιτάφιος», «Ρωμιοσύνη» και «18 Λιανοτράγουδα της Πικρής Πατρίδας» του Γιάννη Ρίτσου, «Πολιτεία», «Της Εξορίας», «Λυρικά», «Οκτώβρης’79» του Τάσου Λειβαδίτη, «Μπαλάντες», «Της Εξορίας» και «Αρκαδία VIII» του Μανόλη Αναγνωστάκη.

Ερμηνεύουν: **Δημήτρης Μπάσης, Ρίτα Αντωνοπούλου, Σαββέρια Μαργιολά, Παναγιώτης Πετράκης**

ΑΜΚΕ: **Ορχήστρα «Μίκης Θεοδωράκης»**

***Αψηφώντας τους Θεούς – Το ταξίδι της Αλκυόνης***

7 & 8 Σεπτεμβρίου, **Αρχαία Πόλη Ευρωπός**

H **Alcedo Folk Band** συνθέτει ένα τελείως καινούργιο και φρέσκο κείμενο που έχει αφετηρία και έμπνευση τις διηγήσεις περί μεταμορφώσεων του Οβίδιου και χτίζουν ένα χορόδραμα το οποίο ονομάζει folk opera. Νέες και πρωτότυπες μουσικές, χοροί, ιντερμέδια, τραγούδια και απρόσμενα «χορικά» ξετυλίγουν και αποκαλύπτουν την εξέλιξη της ιστορίας, ενώ το χορευτικό τρίο Araneum ανασυνθέτει συνεχώς επί σκηνής τις εικόνες της αφήγησης. Οι έξι μουσικοί συχνά συμμετέχουν σε σκηνικές δράσεις, ενώ με διάφορους τρόπους συμβάλλουν όχι μόνο στις μυθολογικές «μεταμορφώσεις» αλλά και σε αυτές της μουσικής φόρμας

**Συντελεστές:**

Μουσικές συνθέσεις-τραγούδια: **Alcedo Folk Band**

Βασική ιδέα σεναρίου: **Στέφανος Χατζηαναγνώστου**

Κείμενα-στίχοι τραγουδιών: **Κώστας Κωνσταντάτος**

Επιμέλεια σκηνοθεσίας: **Κώστας Γάκης**

Επιμέλεια κίνησης-χορογραφία: **Δάφνη Σταθάτου**

Μουσικοί επί σκηνής: **Μαρία Μιχαλάκα** (Βιολί, τζουράς, τραγούδι), **Στέφανος Χατζηαναγνώστου (**Φλάουτο, κρουστά), **Γιάννης Ταυλάς** (Κιθάρες, λαούτο, κρουστά), **Δημήτρης Κουφαλάκος** (Φαγκότο, φυσαρμόνικα), **Μενέλαος Μωραΐτης** (Τούμπα, ακορντεόν), **Κώστας Κωνσταντάτος** (Βιολί, μαντολίνο, κρουστά, φωνή)

Χορευτές επί σκηνής: **Τρίο Araneum (Δάφνη Σταθάτου, Γιάννης Labner, Αναστασία Δρούγα)**

ΑΜΚΕ**: CulturePolis**

***Η πόλη γεννιέται***

12 & 13 Σεπτεμβρίου**, Φορτέζα, Θέατρο Ερωφίλη**

Στόχος της παράστασης, που απευθύνεται στο εφηβικό κοινό, είναι να φωτίσει εκ νέου τις δυνατότητες αυτής της πόλης και κάθε πόλης που επιλέγουν να ζήσουν, να δημιουργήσουν και να διαμορφώσουν την ταυτότητα της. Ποια είναι όμως η ταυτότητα μιας πόλης; Πώς δημιουργείται ; Ποια είναι τα στοιχεία αυτά που την χαρακτηρίζουν; Τα σημεία εκείνα που την διασπούν και τα σημεία εκείνα που την ενώνουν; Σήμερα. Στο Ρέθυμνο. Το 2021.

Σύλληψη- Σκηνοθεσία: **Κωνσταντίνα Γιασεμίδου, Μαρία Κώτη**

Μουσικός: **Μιχάλης Ζέγας**

Επιμέλεια Κίνησης: **Κωνσταντίνα Γιασεμίδου**

Επιμέλεια Κοστουμιών: **Μαριάννα Τζιράκη**

Ερμηνεύουν: **Κωνσταντίνα Γιασεμίδου, Ευαγγελία Δανίλη, Μαρία Κώτη**

ΑΜΚΕ: **Νομάδες artcore**

**ΧΟΡΟΣ**

***All is One - Όλα Είναι Ένα***

23 & 24 Ιουλίου (ανοιχτή πρόβα 22/7), **Αρχαιολογικός Χώρος Κάτω Ζάκρου**

Η «All Is One - Όλα Είναι Ένα» είναι μια site specific διαδραστική παράσταση που

συνδέει βιωματικά την πολιτιστική κληρονομιά με τον σύγχρονο Χορό, τον Λόγο και

τη Μουσική, ειδικά σχεδιασμένη για τον Μινωικό αρχαιολογικό χώρο της Κάτω

Ζάκρου Σητείας.

Η κυκλικής ροής δομή της παράστασης βασίζεται στη μεθοδολογία ANAMNESIS της

Αποστολίας Παπαδαμάκη, καθορίζεται οριστικά από την αρχιτεκτονική, το φυσικό

περιβάλλον, την Μυθολογία, την Φιλοσοφική Σκέψη και τα Αρχέτυπα της ελληνικής

συλλογικής μνήμης.

H δημιουργός της υποβρύχιας παράστασης στον Ναό του Ποσειδώνα και της

Ολονυχτίας στον Ναό του Επικούριου Απόλλωνα εμπνέεται από την διάπυρη πιστή

των Μινωιτών στην Φύση, τη Μεγάλη Θεά της Κρήτης και προτείνει τη μυσταγωγική

σύνδεση με την αέναα περιδινούμενη Κίνηση του κόσμου και της Αρμονίας του.

**Συντελεστές:**

Σύλληψη,Σκηνοθεσία, Χορογραφία: **Αποστολία Παπαδαμάκη**

Επιμέλεια κειμένων: **Ακύλλας Καραζήσης, Αποστολία Παπαδαμάκη**

Μουσική: **Τρύφων Κουτσουρέλης**

Κοστούμια: **Ιφιγένεια Νταουντάκη**

Σχεδιασμός φωτισμού: **Παρασκευή Καλογεράκη**

Αφηγητής: **Ακύλλας Καραζήσης**

Φωνητικός αυτοσχεδιασμός, τραγούδι: **Μαρία Παπαγεωργίου**

Χορευτές, ερμηνευτές: **Πλωτίνος Ηλιάδης, Κωνσταντίνα Λιόντου, Αποστολία Παπαδαμάκη, Μαρία Παπακωνσταντίνου, Αντώνης Στρούζας, Εβίτα Τσακαλάκη, Ρούλα Σαμιωτάκη**

*Συμμετέχουν παιδιά από το Δημοτικό σχολείο Ζάκρου καθώς και ενήλικες από την τοπική κοινωνία*

ΑΜΚΕ: **Quasi Stellar**

***Η Μέδουσα***

24 & 25 Ιουλίου, **Δίον Αρχαίο Θέατρο**

Με οδηγό το ανθρώπινο σώμα και τη μουσική, σκιαγραφείται η ανθρώπινη πλευρά της Μέδουσας. Η Μέδουσα δεν είναι το «τέρας», αλλά ένα από τα πιο διαχρονικά σύμβολα της Γυναίκας-θύματος, η οποία καλείται να βρει την ταυτότητά της και να επιβιώσει σε μια κοινωνία που είναι θεμελιωμένη με βάση τις πατριαρχικές επιταγές. Μια κοινωνία που δεν διστάζει να δαιμονοποιήσει την ομορφιά της και να την τιμωρήσει για αυτήν.

Στο πλαίσιο της παράστασης θα αναπαραχθεί ο βιασμός της Μέδουσας, κινούμενος σε δύο χρονικά επίπεδα: της αρχαιότητας που γέννησε τον μύθο, και στη συνέχεια, μεταφερόμενοι στο σήμερα, της σύγχρονης οπτικής. Στόχος είναι η απονομή συμβολικά της δικαιοσύνης για το αποτρόπαιο έγκλημα του βιασμού. Όπως και για τον  ηθικό «βιασμό» που διαχρονικά υφίσταται η Γυναίκα αλλά και ο κάθε Άλλος, μέσω της διαρκούς περιθωριοποίησης και δαιμονοποίησής τους από την πατριαρχική κοινωνία.

**Συντελεστές:**

Καλλιτεχνική διεύθυνση: **Τατιάνα Παπαδοπούλου**

Χορογραφία: **Τατιάνα Παπαδοπούλου, Αλέξανδρος Σταυρόπουλος**

Μουσική σύνθεση - Μουσική επιμέλεια: **Αντώνης Σουσάμογλου**

Δραματουργία: **Εύα Τζιαμίχα**

Σκηνογράφος - Ενδυματολόγος: **Αθανάσιος Κολαλάς**

Χορεύουν: **Γαλήνη Γυρτάτου, Δέσποινα Λαγουδάκη, Μπαγεώργος Ηλίας, Δημήτριος** **Μαργαρίτης, Αλέξανδρος Σταυρόπουλος**

Μουσικοί:  **Σίσσυ Μακροπούλου** (άρπα), **Αντώνης Σουσάμογλου** (βιολί)

ΑΜΚΕ: **Οι Xορευτές του Βορρά**

***Ερωτοπαίγνια***

24 & 25 Ιουλίου, **Διαχρονικό Μουσείο Χαλκίδας Αρέθουσα**

Τα *«Ερωτοπαίγνια»* αποτελούν ένα μουσικοχορευτικό ταξίδι στην ερωτική ποίηση του Βυζαντίου και στη σύγχρονη ποίηση της **Αθηνάς Βογιατζόγλου**. Η παράσταση εμπνέεται από την ανάγκη των δημιουργών της να μιλήσουν για τον έρωτα. Τον έρωτα που υπάρχει πάντα μέσα στις ζωές των ανθρώπων, ακόμη και στους πιο ζοφερούς καιρούς. Αυτή η ανάγκη υπήρξε οδηγός στην έρευνα της χορογράφου **Αντιγόνης Γύρα** και του συνθέτη **Χρίστου Θεοδώρου** που τους οδήγησε στα ερωτικά ποιήματα ή αλλιώς ροδίτικα *«Ερωτοπαίγνια»* που γράφτηκαν τον 15ο αιώνα, την εποχή του Βυζαντίου, όπως και στην ομότιτλη ποιητική συλλογή της **Αθηνάς Βογιατζόγλου**.

Ένα πιάνο με ουρά, ένας συνθέτης, μια ερμηνεύτρια και τέσσερις χορευτές συνδιαλέγονται με την ερωτική ποίηση του τότε και του σήμερα, δημιουργώντας μια ατμόσφαιρα τρυφερότητας, σκληρότητας και χιούμορ, αποτυπώνοντας τις διαφορετικές εκφάνσεις του έρωτα κατά την εποχή της πανδημίας. Μια εποχή που τα πάντα αμφισβητούνται, εκτός από την απόλυτη ανάγκη του ανθρώπου για ζευγάρωμα, σαρκικό και πνευματικό.

**Συντελεστές:**

Σύλληψη: **Αντιγόνη Γύρα - Χρίστος Θεοδώρου**

Χορογραφία: **Αντιγόνη Γύρα, Ανθή Θεοφιλίδου**

Πρωτότυπη μουσική: **Χρίστος Θεοδώρου**

Φωτισμοί: **Αλέκος Αναστασίου**

Κοστούμια: **Lazy Boy**

Τραγούδι, υποκριτική: **Χριστίνα Μαξούρη**

Πιάνο: **Χρίστος Θεοδώρου**

Χορευτές: **Κατερίνα Γεβετζή, Νίκος Δραγώνας, Ευγενία Σιγαλού, Νίκος Καλύβας, Κωνσταντίνος Σιώζος**

ΑΜΚΕ**: Κινητήρας Χοροθέαμα**

***Πυθία - Ο Χορός Της Προφητείας***

31 Ιουλίου & 01/Αυγούστου, **Ρωμαϊκή Αγορά - Αρχαιολογικός Χώρος Δελφών**

Η μορφή της Πυθίας διατηρεί ακέραιο τον αινιγματικό και μυστικό της χαρακτήρα μέσα στο πέρασμα των αιώνων. Στις συνειδήσεις των ανθρώπων έχει καταχωρηθεί ως σύμβολο της εκστατικής μάντισσας και αφοσιωμένης ιέρειας του Απόλλωνα. Οι συντελεστές της παράστασης *«Πυθία - Ο Χορός Της Προφητείας»* εμπνέονται από την προφητική μανία, τους χρησμούς και το τελετουργικό της Πυθίας και δημιουργούν μια παράσταση που διερευνά τα χαρακτηριστικά της *ένθεης* κατάστασής της, μέσα από τους κώδικες του χορού, του θεάτρου και της μουσικής.

Η Πυθία έχει αποτελέσει στο παρελθόν πηγή έμπνευσης για ζωγράφους και ποιητές. H Κασταλία πηγή, η δάφνη, ο τρίποδας πάνω στον οποίο καθόταν, το αέριο από το χάσμα του εδάφους κ.ά. προσφέρουν μια μοναδική εικονοποιία. Είναι όμως μια από τις σπάνιες φορές που η μορφή της Πυθίας ζωντανεύει μέσα σε μΙα χοροθεατρική παράσταση.

*Άραγε τι χρησμούς θα έδινε σήμερα;*

**Συντελεστές**

Σκηνοθεσία - Δραματουργία: **Δημήτρης Τσιάμης**

Χορογραφία: **Ελένη Χατζηγεωργίου &  Σάρα Τοσκάνο**

Σύνθεση μουσικής: **Βασίλειος Οικονομίδης**

Σκηνογραφία - Ενδυματολογία: **Νίκη Ψυχογιού**

Σχεδιασμός φωτισμού: **Εβίνα Βασιλακοπούλου**

Βοηθοί σκηνοθέτη: **Τίνα Μέμου, Εύα Τζανακάκη**

Ερμηνευτές: **Ελένη Χατζηγεωργίου, Σάρα Τοσκάνο, Δημήτρης Τσιάμης,  Βασίλειος Οικονομίδης**

ΑΜΚΕ: **Per-Theater-Formance**

***«Ρίζωμα» [Ρέκβιεμ για τον μη-τόπο]***

4 & 5 Αυγούστου, **Ρωμαϊκή Αγορά- Αρχαιολογικός Χώρος Δελφών**

To «Ρίζωμα» [Ρέκβιεμ για τον μη-τόπο] είναι ένα site specific έργο χορογραφικό, για τρεις χορευτές και μια performer, με πρωτότυπη μουσική που πλαισιώνεται από μια ιδιαίτερη εικαστική σύνθεση.

Αντλώντας υλικό απο το δοκίμιο Νομαδική σκέψη του **Gilles Delleuze**, την θεωρία του περί αποεδαφικοποίησης (deterritorialization) και με αναφορές στον απελευθερωτικό αγώνα των Παλαιστινίων, ο χορογράφος **Σπύρος Κουβαράς**, με το νέο του έργο, «Ρίζωμα» [Ρέκβιεμ για τον μη-τόπο], δημιουργεί ένα διάτρητο χωροχρονικό,παλίμψηστο στον αρχαιολογικό χώρο των Δελφών. Σε ένα μετα-αποκαλυπτικό, “σκηνικό” περιβάλλον, εντός του οποίου αλληλεπιδρούν στοιχεία πρωτογονισμού, μνήμης και φαντασιακού, ο χορογράφος προσεγγίζει το σώμα όχι ως δέσμιο του τόπου όπου κατοικεί αλλά ως νομάδα που περιπλανιέται ανάμεσα σε ιδέες. Υπό τους ήχους της σύγχρονης ηλεκτροακουστικής μουσικής σύνθεσης, οι τέσσερεις ερμηνευτές, ως περιφερόμενοι πλάνητες, σε ένα ταξίδι χωρίς αρχή και τέλος, προκαλούν μια κινητική δόνηση στο φυσικό τοπίο. Καταγωγή χαμένη, ρίζωμα ακατόρθωτο, μνήμη βυθισμένη, παρόν σε εκκρεμότητα…

**Συντελεστές**

Ιδέα, Χορογραφία, Σκηνική Εγκατάσταση: **Σπύρος Κουβαράς**

Μουσική σύνθεση: **Γιώργος Κουβαράς**

Χορευτές: **Δήμητρα Βλάχου, Alexandra Rogovska, Σπύρος Κουβαράς**

Performer: **Μαρία Λάππα**

Καλλιτεχνική Συνεργάτης: **Κορίνα Κοτσίρη**

Βοηθοί Χορογραφίας: **Στέλλα Δημητρακοπούλου, Άγγελος Παπαδόπουλος**

Σχεδιασμός Φωτισμών: **Θωμάς Οικονομάκος**

ΑΜΚΕ: **Synthesis 748**

***Άσμα Ασμάτων***

19 & 20 Αυγούστου, **Παλαμήδι, Ναύπλιο**

Το έργο «Άσμα Ασμάτων» είναι ένα σύγχρονο χορογραφημένο «βυζαντινό ορατόριο», βασισμένο στο γνωστό βιβλικό κείμενο, τραγουδισμένο σε γλώσσα αρχαία ελληνική ελληνιστικής περιόδου. Περιστρέφεται αισθησιακά γύρω από την έννοια του ερωτευμένου ζεύγους του Άσματος: του βασιλιά Σολομώντα και της Νύφης. Η μουσική γραφή αποτελείται από μελωδίες για σόλι και χορωδίες, αλλά και ορχηστρικές συνθέσεις που ακολουθούν τους ήρωες του έργου και τους αναδεικνύουν.

Η μουσική πρωταγωνιστεί, συνοδεύει ή ακολουθεί την κίνηση και οι χορευτές φλερτάρουν με την έννοια του ηθοποιού. Η χορογραφία είναι σύγχρονη, και χρησιμοποιεί ως πηγή έμπνευσης παραδοσιακούς χορούς της Ελλάδας και συναφών παραδόσεων της βυζαντινής εποχής, όπως οι γεωργιανοί χοροί. Η σκηνοθεσία νοηματοδοτεί και ενώνει ευρηματικά τα παραπάνω: μέσα από τη συνύπαρξη της μουσικής γραφής, που θυμίζει κοσμική ψαλμωδία, αλλά και του σύγχρονου λεξιλογίου του χορού, ξετυλίγεται μπροστά μας το πάντρεμα του ερωτισμού, της ιεροτελεστίας και του Θείου.

**Συντελεστές:**

Σκηνοθεσία: **Ελευθερία Κόμη**

Μουσική σύνθεση: **Ξανθούλα Ντακοβάνου**

Ενορχηστρώσεις – Μουσική διεύθυνση: **Ουρανία Λαμπροπούλου**

Χορογραφία: **Ταξιάρχης Βασιλάκος**

Ερμηνεύουν:

**Γεράσιμος Σοφοκλής Παπαδόπουλος**: Βασιλιάς Σολομών (τραγούδι), ούτι (ορχήστρα)

**Ξανθούλα Ντακοβάνου**: Νύφη (τραγούδι)

**Ταξιάρχης Βασιλάκος**: ο Αγαπημένος (χορός)

**Αθηνά Κυρούση-Salvucci**: Χορός γυναικών (χορός, τραγούδι)

**Νεφέλη Σταμούλη**: Χορός γυναικών (χορός, τραγούδι)
**Αυγερινή Γάτση**: Κορυφαία χορού (τραγούδι), νέυ (ορχήστρα)

**Ουρανία Λαμπροπούλου**: Σαντούρι (ορχήστρα)

**Αλέξανδρος Ριζόπουλος**: Κρουστά (ορχήστρα), χορός ανδρών (τραγούδι)

ΑΜΚΕ: **Μούσα**

***Καθ'οδόν***

1 & 2 Σεπτεμβρίου, **Μυστράς Αρχαιολογικός χώρος**

Ο μύθος των Λωτοφάγων και η σύνδεσή του με το παρόν. Μια νέα παράσταση της ομάδας χορού **Quo Vadis** που ξεδιπλώνει την ιστορία, αναμειγνύοντας τα όρια ανάμεσα στον μύθο και την σύγχρονη πραγματικότητα και αναζητά την σοφία και την γνώση που κουβαλάει ως κληροδότημα - μήνυμα απάντησης στο μεγάλο υπαρξιακό ερώτημα που έθεσε ο Σωκράτης: «ποιος είσαι;»

Τέσσερις καλλιτέχνες-δημιουργοί σχεδιάζουν ένα κοινό κώδικα σημασιολογικής επικοινωνίας, καλλιτεχνικής δημιουργίας και αισθητικής, καλούμενοι να συνεργαστούν δραστηριοποιούμενοι σε διαφορετικές χώρες. Μία μη συμβατική συνεργασία, παραγωγής παραστατικού έργου η οποία δοκιμάζει αν είναι και σε ποιο βαθμό εφικτό, η τεχνολογία να μπορεί να προσφέρει εργαλεία στην δια μη ζώσης διαδικασία.

**Συντελεστές**

Σύλληψη, χορογραφία: **Γιάννης Πολύζος**

Βοηθός Χορογράφου: **Στέλλα Μαυροειδή**

Σκηνοθεσία, επιμέλεια εικόνας: **Ζαφειρία Τσιρακάκη**

Μουσική: **Βασίλης Γεωργακόπουλος**

Χορεύουν: **Στέλλα Μαυροειδή, Ζαφειρία Τσιρακάκη, Γιάννης Πολύζος**

Φωτογραφία: **Ορέστης Αλεξιάδη**

ΑΜΚΕ**: Quo Vadis**

***Titan Prometheus***

10 & 11 Σεπτεμβρίου, **Αρχαίο Θέατρο Δημητριάδος**

Η παράσταση **«Titan Prometheus»** του Στέφανου Δημουλά είναι μια συναισθηματική ανάγνωση των αρχετύπων και ταυτόχρονα μια απόδοση της σύγχρονης πραγματικότητας. Πρόκειται για μία αμιγώς χορευτική παραγωγή η οποία παντρεύει στοιχεία του αρχαίου ελληνικού δράματος με τα στοιχεία του σύγχρονου κόσμου και της τεχνολογίας. Με τις έντονες αισθητικές και συναισθηματικές αντιθέσεις καθώς και τις ατμοσφαιρικές και στοιχειωμένες εικόνες, ο θεατής μεταφέρεται σε μια σκοτεινή, μυθολογική ιστορία.

Ακολουθώντας την αφηγηματική δομή του Προμηθεύς Δεσμώτης του Αισχύλου, αυτή η νέα δημιουργία πραγματεύεται ζητήματα που αφορούν στην κοινωνική αποδοχή, στη μάχιμη κατάκτηση στόχων και στη συλλογικότητα. Εστιάζει στην ταλάντευση ανάμεσα στη συνειδητοποίηση και την εθελοτυφλία, οδηγώντας σε μια εναλλακτική ανάγνωση των ηρώων του Αισχύλου.

**Συντελεστές**

Σκηνοθεσία: **Arthur Zaremba**

Δραματουργία: **Ruth Little**

Χορογραφία: **Στέφανος Δημουλάς**

Μουσική: **Κώστας Χρηστίδης**

Φωτισμοί: **Κώστας Τατάκος**

Σκηνογραφική επιμέλεια: **Αλέξανδρος Ψυχούλης**

Υπεύθυνος Κοστουμιών: **Ηλένια Δουλαδίρη**

ΑΜΚΕ: **Culture Select**

**ΜΟΥΣΙΚΟ ΘΕΑΤΡΟ**

***To Μουσείο των φανταστικών μουσικών όντων***

2 & 3 Αυγούστου**, Άβδηρα, Ξάνθη**

Αντλώντας έμπνευση και υλικό από το «Βιβλίο των φανταστικών όντων» του Χόρχε Λουίς Μπόρχες, οι ΤΕΤΤΙΞ παρουσιάζουν μια παράσταση-ανθρώπινη εγκατάσταση που φαντάζει επίσκεψη σε ζωολογικό κήπο ή σε μια έκθεση μυθικών τεράτων.

Ένας μυστηριώδης χαρακτήρας μας ξεναγεί σε έναν τρομακτικό αλλά ταυτόχρονα ελκυστικό, μαγικό και αστείο κόσμο. Μας συστήνει όντα της αρχαίας ελληνικής μυθολογίας όπως οι Άρπυιες, η Λάμια, οι Κένταυροι, οι Σάτυροι, οι Σειρήνες, ο Τάλως, οι Νύμφες και η Σφίγγα μιλώντας για τη φύση τους, τα κατορθώματά τους και τη μοίρα τους.

**Συντελεστές**

Σύνθεση: **Σταμάτης Πασόπουλος, Μιχάλης Παρασκάκης**
Σκηνοθεσία, δραματουργία: **Φοίβος Συμεωνίδης**

Σκηνικά, κοστούμια: **Ελένη Παπαναστασίου**

Ερμηνεύουν: μέλη των **ΤΕΤΤΙΞ**

ΑΜΚΕ: **Moz productions**

***O Aπόκοπος του Μπεργαδή***

10 & 11 Αυγούστου**, Κάστρο Άρτας**

Για τον Μπεργαδή δεν γνωρίζουµε τίποτα, παρά µόνο ότι έζησε στην Κρήτη και στα χέρια µας έχουµε το κείµενό του «Απόκοπος». Ο «Απόκοπος», δηλαδή ο κατάκοπος, είναι µια αλληγορία σε δεκαπεντασύλλαβο για έναν άνθρωπο που ονειρεύτηκε την κατάβασή του στον Άδη. Ο Μπεργαδής γράφει ένα θρίλερ. Μια ανατριχιαστική αφήγηση συνάντησης µε αυτούς που δεν είναι πια εδώ. Φίλους και εχθρούς, αγαπηµένους και αγνώστους. Μία από τις ιδιότητες του θανάτου, από τις πρώτες που αναπηδούν µέσα µας είναι το σκοτάδι. Εκεί που δεν βλέπεις. Αυτό που δεν βλέπεις µπορείς να το ακούσεις, µπορείς ακόµα και να το ζήσεις, όπως µέσα σε ένα όνειρο. Η ιδέα είναι η παροδικότητα της ζωής, ιδέα εξαιρετικά αγαπητή στη Δύση στα τέλη του µεσαίωνα.

**Συντελεστές:**

Σκηνοθεσία, δραµατουργία: **Δηµήτρης Αγαρτζίδης, Δέσποινα Αναστάσογλου**

Μουσική δραµατουργία: **Mislav Režić, Αντιγόνη Τσάλλα**

Σκηνικός χώρος, κοστούµια: **Ιωάννα Πλέσσα**

Eρμηνεύουν: **Δήµητρα Βλαγκοπούλου, Δέσποινα Αναστάσογλου , Δηµήτρης Αγαρτζίδης Μουσικοί επί σκηνής: Mislav Režić, Αντιγόνη Τσάλλα**

ΑΜΚΕ: **Elephas tiliensis**

***Ιατροσόφια***

18 & 19 Αυγούστου, **Ασκληπιείο Κω**

Έχοντας ως άξονα τα βυζαντινά «Ιατροσόφια» του Ιωάννη Σταφίδα και τα μαγικά γιατροσόφια για τη θεραπεία ασθενειών στην τουρκοκρατούμενη Ελλάδα του 19ου αιώνα, η Ομάδα μουσικού θέατρου Ραφή παρουσιάζει μια λυρική συναυλία-εικαστική performance, επιθυμώντας να συνδεθεί ξανά με τη μαγγανεία, το ξόρκι, το παράλογο, το μεταφυσικό. Η ασθένεια, η αδυναμία, ψυχική και ανατομική, το γήρας και οι χυμοί της νιότης απέναντι στην αιώνια πάλη του ανθρώπου με τη ζωή και τον θάνατο.

**Συντελεστές**

Μουσική: **Νίκος Γαλενιανός**

Χορογραφία: **Ζωή Χατζηαντωνίου**

Φωτισμοί: **Αλέκος Γιάνναρος**

Ερμηνεύουν: **Λητώ Μεσσήνη, Αναστασία Κότσαλη**

Μουσικοί: **Σταμάτος Πασόπουλος, Πάνος Ηλιόπουλος**

ΑΜΚΕ: **arte con anima**

***Τα δώρα***

21 & 22 Αυγούστου, **Αρχαίο Θέατρο Σάμου (Ξύλινο)**

Μια παράσταση βασισμένη στον «Προμηθέα Δεσμώτη» του Αισχύλου. Τα δώρα του Προμηθέα στους ανθρώπους ταξιδεύουν στον χρόνο και μοιάζουν πιο επίκαιρο και αναγκαία από ποτέ. Η επιστήμη και οι τέχνες μπορούν να εμποδίσουν τον αφανισμό του ανθρώπου;

Ο λόγος γίνεται πεδίο μάχης του δίκαιοι και του άδικοι, του καλού και του κακού. Το μέτρο είναι ο κανόνας κι όποιος ξεφεύγει από αυτό τιμωρείται. Ποια είναι τα όρια της ανθρωπότητας τα οποία βλέπουμε συνεχώς να διακυβεύονται; Πώς αυτά τα όρια γίνονται το ίδιο το μαρτύριο; Ποιοι επιβάλουν αυτά τα όρια;

**Συντελεστές**

Επεξεργασία κειμένου, δραματουργία: **Ζωή Ξανθοπούλου, Νίκος Ιωακείμ**

Σκηνοθεσία: **Ζωή Ξανθοπούλου**

Μουσική: **Νίκος Ιωακείμ**

Επιμέλεια κίνησης**: Μαρίζα Τσίγκα
Σκηνογραφία: Βασίλης Αποστολάτος**

Ερμηνεύουν: **Σταύρος Λιλικάκης, Κωνσταντίνος Ντέλλας, Μαρίζα Τσίγκα, Μάριος Σαραντίδης**

ΑΜΚΕ: **Πλέγμα**

***Χορείως χώρων***

28 & 29 Αυγούστου, **Αρχαιολογικός χώρος Αρχαίος Κορίνθου**

Στις Χορείες Χώρων, κάτι ανάμεσα σε ημερολόγιο και δοκίμιο, o Perec μας καλεί να περιδιαβούμε μαζί του τον χώρο. Πολύ αναφορά, ισχυρίζεται, έχει γίνει και γίνεται σχετικά με τον χρόνο, όχι όμως και γύρω από τον χώρο. Μας προτρέπει να παρατηρήσουμε το μέρος που ζούμε, τις συνήθειες τόσο τις δικές μας όσο και των άλλων ανθρώπων, τις προσόψεις των κτιρίων, την εξοχή και τα προάστια.

Χωρισμένο με τίτλους όπως διαμέρισμα, πολυκατοικία, πόλη, γειτονιά, εξοχή, κόσμος, το συγκεκριμένο βιβλίο αποτελεί μια καλή βάση να ταξιδέψει κανείς ξεκινώντας από το κρεβάτι του, συνεχίζοντας στο υπόλοιπο σπίτι, κατεβαίνοντας τις σκάλες της πολυκατοικίας, περπατώντας στην γειτονιά, στην πόλη, ταξιδεύοντας λίγο πιο πέρα στην εξοχή και συνεχίζοντας ανά τον κόσμο. Κανένας δογματισμός, απλές παρατηρήσεις, πολλές από τις οποίες σίγουρα έχεις κάνει είτε συνειδητά είτε όχι. Ένα διαφορετικό έργο που αποτελεί μεγάλη έμπνευση για τη σκηνή και προσφέρει ποικίλες δυνατότητες έρευνας. Με πηγαίο χιούμορ το οποίο εμπεριέχει η τραγική ειρωνεία της καθημερινότητας.

**Συντελεστές**

Σκηνοθεσία: **Αλεξάνδρα Καζάζου**
Επιμέλεια δραματουργίας**: Αλεξάνδρα Καζάζου, Karol Jarek**
Σκηνικό, εικαστική εγκατάσταση: **Χρήστος Λάσκαρης**
Επιμέλεια φωτισμών και βίντεο: **Karol Jarek**
Μουσικη σύνθεση, ερμηνευτής: **Rafal Habel**
Ηθοποιοί: **Αντιγόνη Φρυδά, Σπύρος Δέτσικας, Βασίλης Μπούτσικος, Βασιλης Τρυφουλτσάνης**
ΑΜΚΕ: **Transatlantic Group**

**ΠΑΙΔΙΚΟ ΘΕΑΤΡΟ**

***Αιγαίο***

15 & 16 Ιουλίου, **Αρχαιολογικός Χώρος Ιερού του Μέσσου - Μυτιλήνη**

Η δραστήρια ομάδα **Patari Project**, με την πλούσια παράδοση στην παιδική σκηνή, παρουσιάζει τη νέα της δουλειά με τίτλο *«Αιγαίο»*, μια σύγχρονη ματιά πάνω σε γνωστούς και αγαπημένους θαλασσινούς μύθους του αρχιπελάγους.

Στη διασκεδαστική και συγκινητική αυτή παράσταση για παιδιά, αλλά και για όλες τις ηλικίες, οι περιπέτειες διαδέχονται η μία την άλλη σαν το παιχνίδισμα που κάνει το κύμα με το μελτέμι. Πλάσματα, θεοί, ήρωες και ναύτες συναντιούνται πάνω στα κύματα και ξετυλίγουν τις ιστορίες τους.

Ηθοποιοί και θεατές ταξιδεύουν στη θάλασσα του Χρόνου και βουτάνε στον βυθό του Μύθου. Ανακαλύπτουν ξανά τις αιώνιες ιστορίες που συνδέουν το παρόν μας με το παρελθόν και το μέλλον, σχηματίζοντας ένα υπέροχο θαλασσινό παζλ…

**Συντελεστές:**

Σκηνοθεσία: **Σοφία Πάσχου**
Δραματουργική επιμέλεια: **Κατερίνα Μαυρογεώργη, Patari Project**

Σκηνικά: **Ευαγγελία Θεριανού**Μουσική: **Νίκος Γαλενιανός**
Φωτισμοί: **Σοφία Αλεξιάδου**

Κατασκευή σκηνικού: **Άγγελος Καρύδης**
Ερμηνεύουν: **Γιάννης Γιαννούλης, Θεοδόσης Κώνστας, Κατερίνα Μαυρογεώργη, Εριφύλη Στεφανίδου, Αποστόλης Ψυχράμης**

ΑΜΚΕ: **Patari Project**

***Το Δίλημμα του Αυτοκράτορα***

3 & 5 Αυγούστου, **Νεμέα Αρχαιολογικός χώρος**

Η παράσταση βασίζεται στο κλασικό παραμύθι του Χανς Κρίστιαν Άντερσεν «Ο Αυτοκράτορας και το Αηδόνι», το οποίο εξετάζει τη σχέση ενός μηχανικού και ενός πραγματικού αηδονιού με έναν άνθρωπο. Θέμα της παράστασης είναι η διαχείριση του ελεύθερου χρόνου, το διαδίκτυο και οι ανθρώπινες σχέσεις.

Οι ηθοποιοί αφηγούνται την ιστορία χρησιμοποιώντας τεχνικές του σωματικού θεάτρου *kinemo* με έμφαση στην έντονη σωματικότητα, τον καταιγιστικό ρυθμό και την υψηλή ενέργεια. Στην παράσταση κυριαρχούν οι έξυπνοι διάλογοι, η μουσική, το τραγούδι, η φαντασία. Το «Δίλημμα του Αυτοκράτορα» με χιούμορ και ευαισθησία προσφέρει πολλές συγκινητικές και κωμικές στιγμές, ενώ τα διαδραστικά του μέρη εντάσσουν και τα ίδια τα παιδιά στην ιστορία, ολοκληρώνοντας έτσι την βιωματική εμπειρία της παράστασης.

Ερωτήματα που διερευνούνται:

- Γιατί μου αρέσει να περνάω χρόνο στο διαδίκτυο;

- Πόσο σημαντικοί είναι οι φίλοι;

- Πόσα και τι πράγματα μπορώ να μάθω από το ίντερνετ;

- Τι μπορώ να μάθω από τους φίλους μου;

**Συντελεστές**

Κείμενο – Σκηνοθεσία: **Αλέξανδρος Ράπτης, Φώτης Δούσος**

Σχεδιασμός δράματος: **Φώτης Δούσος, Σίσσυ Ιγνατίδου, Ιωάννα Λιούτσια, Αλέξανδρος Ράπτης**

Σκηνογραφία - Ενδυματολογία: **Κατερίνα Χατζοπούλου**

Κίνηση: **Αλέξανδρος Ράπτης, Φώτης Δούσος, Μίκα Στεφανάκη**

Χορογραφίες: **Μίκα Στεφανάκη**

Μουσική: **Αλέξανδρος Ράπτης**

Μελωδίες φωνής: **Αλέξανδρος Ράπτης – Ανδρομάχη Μακρίδου**

Χιπ Χοπ κομμάτι - Ενορχήστρωση: **Γιώργος Δούσος**

Παίζουν: **Σίσσυ Ιγνατίδου, Ανδρομάχη Μακρίδου, Χριστίνα Μπακαστάθη**

ΑΜΚΕ: **HIPPO (ΧΙΠΟ)**

***Ομήρου Ιλιάδα***

17 & 18 Αυγούστου, **Αρχαίο Θέατρο Άργους**

*Πιάσε το χέρι μου, Θεά*

*ψυχή μου δώσε ρεύμα,*

*να γράψω μ’ έναν κεραυνό*

*πάνω σε μαύρη πλάκα*

Η νεανική - εφηβική σκηνή του Μικρού Βορρά, παρουσιάζει ολόκληρο το ιλιαδικό έπος του Ομήρου, σε 70 λεπτά, με τη σκηνοθετική ματιά του **Τάσου Ράτζου**. Η Ομηρική Μάχη με μια σύγχρονη αφηγηματική οπτική. Μια οπτική που, μέσα από τη αναπαραστατική γλώσσα των εφήβων, φιλοδοξεί να ξαναβρεί την αμεσότητα της τέρψης χρησιμοποιώντας πολλαπλούς κώδικες αφήγησης.

Η παράσταση ντύνεται μουσικά από τους “Τhe Prefabricated Quartet”, που παίζοντας ζωντανά, έχουν έναν ισότιμο σκηνικό ρόλο, αναζητώντας και εκείνοι την ισορροπία ανάμεσα στην παράδοση και στη σύγχρονη μουσική έκφραση.

Τρώες και Αχαιοί σφάζονται μεταξύ τους σαν καλοκουρδισμένες μαριονέτες των Θεών, σε μία αφήγηση που ξεκινά με έναν θυμό και λήγει με μια συμφιλίωση.

 *Όμως κι αύριο μέρα ξημερώνει.*

*Ποιος θα’ χει σειρά αύριο;*

*Και από τι θα πάει;*

**Συντελεστές:**

Θεατρική διασκευή: **Μικρός Βορράς**

Στίχοι: **Μιχάλης Γκανάς**

Φιλολογική επιµέλεια: **Αναστασία** Κεφαλά

Σκηνοθεσία, φωτισμός: **Τάσος Ράτζος**

Σκηνικό, κοστούµια, κατασκευές: **Χριστίνα Θαλασσά**

Μουσική: **Θοδωρής Παπαδηµητρίου**

Επιµέλεια Κίνησης: **Τάσος Παπαδόπουλος**

Συνεργάτης Διαδραστικού Μέρους: **Αύρα Αυδή**

ΑΜΚΕ: **Μικρός Βορράς**

***Αίσωπος, ένας φίλος από τα παλιά***

21 & 22 Αυγούστου, **Αρχαίο Θέατρο Γυθείου**

Μια παράστασή που αναφέρεται στη ζωή του Φρύγα «παραμυθά», από τα νεανικά του χρόνια, μέχρι το θάνατό του, κατά το 524 π.χ. και απευθύνεται σε παιδιά από 7- 8 ετών και πάνω, αλλά και σε έφηβους. Μια παράσταση εξαιρετικά ενδιαφέρουσα και σε κοινό ενηλίκων.

Στην 65λεπτη (χωρίς διάλειμμα) διάρκειά της παράστασης παρουσιάζονται και κάποιοι από τους μύθους του, δραματοποιημένοι και ενταγμένοι στη δομή της σαν διδακτικά «ιντερλούδια», καθώς και σημαντικά γεγονότα του 6ου π.χ. αιώνα, που προβάλλονται στη «οθόνη», που αποτελεί μέρος του σκηνικού.

Στόχος της παράστασής είναι να καταδείξει ότι η ταπεινή καταγωγή και η άσχημη μορφή του Αισώπου (ο ίδιος ο Πλούταρχος περιγράφει λεπτομερώς την δυσμορφία του) δεν τον εμπόδισαν να γίνει λαμπρός φάρος ήθους και ευθυκρισίας ανά τους αιώνες και το έργο του να γαλουχήσει γενιές και γενιές ανθρώπων σε όλο τον κόσμο.

**Συντελεστές**

Κείμενο, σκηνοθεσία: **Νίκος Δαφνής**

Μουσική, τραγούδια: **Γιάννης Ζουγανέλης & Νίκος Τσέκος**

Σκηνικά, κοστούμια: **Δέσποινα Βολίδη**

Χορογραφία: **Αλέξανδρος Χατζιάρας**

Φωτισμοί: **Μπάμπης Αρώνης**

Ερμηνεύουν: **Πελαγία Αγγελίδου, Σοφία Αγγελικοπούλου, Νίκος Καραστέργιος, Αλέξανδρος Μαράκης-Μπούρκας, Τάκης Στάγκος, Νίκος Σταματόπουλος και Κων/να Σαραντοπούλου**

ΑΜΚΕ: **Κάτω απ’ τη Γέφυρα**

***Ανθρωπόμορφα τέρατα***

24 & 25 Αυγούστου, **Αρχαιολογικός χώρος Γόρτυνας**

Η παράσταση «Ανθρωπόμορφα τέρατα» απευθύνεται σε παιδιά, εφήβους και ενήλικες. Είναι μια μεταφορά του μυθολογικού κόσμου στο ορθολογικό μας σήμερα. Ένα μουσικό ταξίδι στην ανθρώπινη φαντασία αιώνων, μια σκηνική διαδρομή που θέλει να βγάλει στο φως το σκοτάδι που είναι συνυφασμένο με την ίδια την ανθρώπινη ύπαρξη.

**Συντελεστές**

Σύλληψη: **Βαγγελιώ Φασουλάκη**

Σκηνοθετική επιμέλεια: **Ρία Μεντιλίδου**Δραματουργία: **Ίριδα Μπάμη**

Σκηνογραφία**: Ευαγγελία Καμπουράκη**

Χορογραφία, κοστούμια: **Κωνσταντίνος Τσακιρέλης**

Μουσική: **Γιώργος Μανωλάκης**

Ερμηνεύουν: **Θοδωρής Θεοδωρίδης, Ευαγγελία Καμπουράκη, Βαγγελιώ Φασουλάκη, Θοδωρής Σούκας**

ΑΜΚΕ: **Διττό**

***Δαίδαλος και Ίκαρος***

14 & 15 Σεπτεμβρίου, **Αρχαιολογικό Μουσείο Θηβών**

Τα ΜπαGάζια συμπράττουν με την κουκλοθεατρική ομάδα «Αφού» και, σε συνεργασία με το Ίδρυμα Μιχάλης Κακογιάννης, δημιουργούν τo πρώτο τριασδιάστατο χάρτινο κουκλοθέατρο στην Ελλάδα, για να παρουσιάσουν τον αρχαίο ελληνικό μύθο του Δαίδαλου και του Ίκαρου.

 Το «Pop Up paper Puppet mechanic Theater», όπως είναι η πλήρης ονομασία του παραστασιακού είδους, βασίζεται στη λογική του τρισδιάστατου βιβλίου (pop- up book), όπου η «εικονογράφηση» αναπτύσσεται σε τρεις διαστάσεις, παίζοντας με τους όγκους και τη γεωμετρία. Ως καλλιτεχνικό project, ο «Δαίδαλος και ο Ίκαρος» συνδυάζει τις εικαστικές τέχνες (εικαστική performance με τρισδιάστατες κατασκευές, κούκλες και αντικείμενα από χαρτί) με το θέατρο (κουκλοθέατρο, δημιουργία πρωτότυπου θεατρικού κειμένου, ύπαρξη αφηγητή, ηθοποιού και εμψυχωτή) και τη ζωντανή μουσική (δημιουργία πρωτότυπης μουσικής, παρουσία μουσικού στη σκηνή σε διάδραση με τους ηθοποιούς).

Για την παραγωγή της παράστασης η καλλιτεχνική ομάδα μελέτησε την παράδοση του Ιαπωνικού λαού στο χαρτί, και με τις παραδοσιακές τεχνικές Origami και Kirigami δημιούργησε την πρώτη χάρτινη παράσταση κουλοθεάτρου με τρισδιάστατες χάρτινες κούκλες και αντικείμενα σε αναδυόμενες και διαρκώς εναλλασσόμενες σκηνές

Υπό την αιγίδα της Πρεσβείας της Ιαπωνίας στην Ελλάδα

Με τη συνεργασία του Ιδρύματος Μιχάλης Κακογιάννης

Με την υποστήριξη του Δικτύου για τα Δικαιώματα του Παιδιού

**Συντελεστές**

Σύλληψη, σκηνοθεσία: **Δήμητρα Πεμούση**

Κείμενο: **ομάδα ΜπαGάζια**

Καλλιτεχνική Επιμέλεια: **Ξένια Καλπακτσόγλου**

Εικαστικός Σχεδιασμός, σκηνογραφία: **Παύλος Νικολακόπουλος**

Σχεδιασμός φωτισμών: **Γιώργος Καρβέλας**

Πρωτότυπη Μουσική, ηχητική Δραματουργία**: Δημήτρης Τίγκας**

Δραματουργική επεξεργασία: **Αλεξάνδρα Λιακοπούλου**

Επιμέλεια κίνησης: **Ιωάννα Βασιλακοπούλου**

Τεχνικός φωτισμών: **Κώστας Κωστόπουλος**

Ειδικές Κατασκευές: **ΑΜΚΕ ΜπαGάζια/ Βασιλική Μαλτσάκη, Δήμητρα Πεμούση**

Βοηθός ειδικών κατασκευών: **Ευρυδίκη Πεμούση**

Γραφιστικός σχεδιασμός: **Μαρίνος Τζιάρος**

Παίζουν: **Άρτεμις Δούρου** (ηθοποιός-αφηγήτρια), **Ειρήνη Μάστορα** (κουκλοπαίκτρια), **Δημήτρης Τίγκας** (μουσικός)

ΑΜΚΕ: **ΜπαGάζια**

ΕΙΚΑΣΤΙΚΑ

***Περί Χρείας Αναπνοής, Μετά Πανδημικά Μέλλοντα***

28 & 29 Ιουλίου, **Γαλεριανό Συγκρότημα**

15 Ιουλίου – 5 Σεπτεμβρίου **(διάρκεια εικαστικών εγκαταστάσεων)**

H καλλιτεχνική δράση *«Περί Χρείας Αναπνοής, Μετά Πανδημικά Μέλλοντα»* παρουσιάζει δύο διαφορετικές παραστάσεις στις 28 και 29 Ιουλίου. Η πρώτη τιτλοφορείται *«Τα Ερείπια εντός μου…»* και πρόκειται για την εικαστική performance του **Άγγελου Σκούρτη**,ενώ η δεύτερη ονομάζεται *«Asymptote»*, είναι χορευτική παράσταση και παρουσιάζεται σε πρωτότυπη μουσική του **Κωνσταντίνου Μπακογιάννη**. Ταυτοχρόνως, οι δύο αυτές παραστάσεις πλαισιώνονται από τρεις εικαστικές εγκαταστάσεις: *«Το Κατώφλι»* της Μαίρης Ρουσιώτη, τα *«Αναθήματα»* της Νάντιας Σκορδοπούλου και τις *«Στήλες Ίασης»* της Βιβέτας Χριστούλη, που θα εκτίθενται στο Γαλεριανό Συγκρότημα Θεσσαλονίκης από τις 15 Ιουλίου έως τις 5 Σεπτεμβρίου.

Όλες οι δράσεις αντλούν ερεθίσματα από τα αρχαία Ασκληπιεία και τη δυναμική τους ως ενεργά σύμβολα ιστορικής μνήμης που σχετίζονται με την ίαση και με αφορμή την πανδημία coronavirus, η δράση επιχειρεί την επικαιροποίηση της επαφής μας με το πολιτισμικό μας παρελθόν, για τον σχεδιασμό του μετα-πανδημικού μας μέλλοντος.

Με αφετηρία αρχαία ιατρικά συγγράμματα (Γαληνός) και ιδεολογικές και φιλοσοφικές αντιλήψεις των αρχαίων Ελλήνων για την υγεία, η δράση *«Περί Χρείας Αναπνοής - Μετά Πανδημικά Μέλλοντα»* αποτελεί σχόλιο και αισθητική ρήξη στην «πόλη του εγκλεισμού» που έχει προκύψει από τα μέτρα πρόληψης κατά της covid-19.

**Συντελεστές:**

28/7 & 29/7/2021 (δρώμενα)

*«Τα Ερείπια εντός μου…»* (εικαστική performance): **Άγγελος Σκούρτης**

*«Asymptote»* (χορευτική παράσταση): **Αρετή Αθανασοπούλου, Αλεξάνδρα Γεωργοβασίλη, Ζωή Μαστροθεοδώρου** (χορεύτριες) **- Κωνσταντίνος Μπακογιάννης** (ηχητική σύνθεση)

15/7-5/9/2021 (διάρκεια εικαστικών εγκαταστάσεων)

*«Το Κατώφλι»* (εικαστική εγκατάσταση): **Μαίρη Ρουσιώτη**

*«Αναθήματα»* (εικαστική εγκατάσταση): **Νάντια Σκορδοπούλου**

*«Στήλες Ίασης»* (εικαστική εγκατάσταση): **Βιβέτα Χριστούλη**

ΑΜΚΕ: **Χώρος Τέχνης και Πολιτισμούς POW WOW**

***Τίνος είσαι;***

13 & 14 Αυγούστου, **Αρχαιολογικό Μουσείο Αλεξανδρούπολης**

(+ έκθεση ζωγραφικής, από 13 Αυγούστου έως 30 Σεπτεμβρίου 2021)

Tο «Τίνος είσαι;» αναφέρεται στον αυτοπροσδιορισμό, την ευαισθητοποίηση και την κινητοποίηση της 3ης και 4ης γενιάς των προσφύγων που ίδρυσαν την Αλεξανδρούπολη και διαμόρφωσαν τον πολιτισμό της. Αναφέρεται στο πώς μέσα από τις καθημερινές ιστορίες, τα ακούσματα και τις μνήμες των προγόνων τους οι νέοι της πόλης διαμορφώνουν την ιστορική και εθνοτική τους ταυτότητα.

Το πρόγραμμα περιλαμβάνει τη δημιουργία 12 δεκάλεπτων βίντεο – μαρτυριών, μιας κινητής έκθεσης φωτογραφίας, πρωτότυπη δημιουργία μουσικής εμπνεόμενης από την μουσική των εθνοτικών ομάδων που απαρτίζουν την Αλεξανδρούπολη και τη παραγωγή εκπαιδευτικών προγραμμάτων.

Με την συνεργασία του Δημοκρίτειου Πανεπιστημίου Θράκης και του Ιστορικού Μουσείου Αλεξανδρούπολης

ΑΜΚΕ**: Art Traces**

***Συμβίωσις***

18 & 19 Αυγούστου**, Απτέρα, Χανιά**

Συνολική διάρκεια εγκατάστασης**: 18- - 25 Αυγούστου 2021**

Το έργο «Συμβίωσις» αποτελεί μια ηχητική εγκατάσταση βασισμένη στα επιτύμβια επιγράμματα. Άνθρωποι με διαφορετικές ηλικίες, ιδιότητες και βιογραφίες συνθέτουν το πλήθος που περνάει στην άλλη όχθη της ύπαρξης, δημιουργώντας μια αόρατη πολιτεία. Κάποιοι πρόλαβαν να αποχαιρετήσουν τους δικούς τους, άλλοι όχι. Τα μηνύματα από την άλλη πλευρά -την άλλη χρονικότητα- δεν σταματούν ποτέ να έρχονται.

 Το έργο Συμβίωσις τους επιτρέπει να ακουστούν μέσα από μια σύνθεση μουσικής και λόγου, που παράγεται αλγοριθμικά και εξελίσσεται διαρκώς κατά την περίοδο 7 ημερών. Ο στόχος αυτής της παράστασης φωνών είναι να προσδώσει μια τρισδιάστατη αίσθηση, σε έναν τόπο μνήμης, αλλά και να βοηθήσει ώστε να συμβεί μια «τελετή ενσυναίσθησης» για τον επισκέπτη.

Μια **συμβίωση** ζωντανών και νεκρών, αρχαίου κόσμου και τεχνολογίας, λόγου και μουσικής.

**Συντελεστές:**

Σκηνοθεσία**: Νικόλας Χανακούλας**

Έρευνα – Μετάφραση: **Νίκος Μανουσάκης**

Μουσική – Ηχητικός Σχεδιασμός: **Γιώργος Μπακαλάκος**

Τεχνικοί ήχου: **Μάνθος Μαραβελάκης, Διονύσης Μανουσάκης**

*Με την ευγενική συμμετοχή 61 πολιτών του Δήμου Χανίων*

ΑΜΚΕ: **Apparat Athen**

***Λατώ, safe space***

20 & 21 Αυγούστου, **Αρχαιολογικός χώρος Λατούς**

Στον αρχαιολογικό χώρο της αρχαίας Λατούς, μιας από τις μεγάλες αρχαϊκές πόλεις της Κρήτης, τόπο λατρείας γυναικείων θεοτήτων, όπως τις Ειλειθυίας, προστάτιδας του τοκετού και της μαιευτικής, παρουσιάζεται ένα διακαλλιτεχνικό έργο που συνδυάζει performance, θέατρο, γλυπτική και ηχητική εγκατάσταση. Το έργο εκκινεί από τη δημιουργία ενός ασφαλούς χώρου εντός του οποίου ακούγεται η γυναικεία φωνή και εναλλακτικές εκδοχές των μύθων ή της ιστορίας.

**Συντελεστές:**

**Εικαστικά**
Επιμέλεια εικαστικών: **Ελένη Κούκου**

Καλλιτέχνες: **Βιργινία Μαστρογιαννάκη, Λάμπρος Πηγούνης, Μάνος Τσιχλής**

**Θέατρο**Σκηνοθεσία: **Ελένη Καλαρά**

Δραματουργία: **Έφη Γιαννοπούλου**

Κοστούμια: **Κωνσταντίνος Σκουρλέτης**

Ερμηνεύουν: **Ράνια Οικονομίδου, Βάλια Παπαχρήστου, Αναστασία Κατσανιβάκη**

ΑΜΚΕ: **Ex Situ**

***Καβάφης: 4 ποιήματα για την Νικόπολη***

28 & 29 Αυγούστου, **Νικόπολη, Πρέβεζα**

Το διαθεματικό πολυσυλλεκτικό εγχείρημα *«Καβάφης: 4 ποιήματα για την Νικόπολη»*, επιχειρεί την σύνδεση του ποιητικού σύμπαντος του Καβάφη και της σχέσης του με την αρχαιότητα, έτσι όπως αυτή αποκαλύπτεται μέσα από τέσσερα ποιήματα, με τον αρχαιολογικό χώρο της πόλης της Νικόπολης και της ιστορίας της. Στο πλαίσιο αυτό, η Arti Factory υλοποιεί για το 2021 μια θεματική εμπειρία με έμπνευση το ποίημα του **Κωνσταντίνου Καβάφη** *«Το Τέλος του Αντωνίου».* Πρωτότυπα έργα στις τέχνες της φωτογραφίας και της μουσικής θα παρουσιαστούν στον αρχαιολογικό χώρο της Νικόπολης και στο Ρωμαϊκό Ωδείο, στις 28 και 29 Αυγούστου πλαισιωμένα από μια ιδιαίτερη θεματική ξενάγηση.

Τα αρχειακά τεκμήρια αποτελούν ευγενική παραχώρηση του Αρχείου Καβάφη του Ιδρύματος Ωνάση.

**Συντελεστές:**

Συνθέτης, πιανίστα: **Διαμαντίνα Βραχλιώτη**

Μουσικοί: Κουαρτέτο **«L’ anima»** (**Στέλλα Τσάνη-** βιολί, **Μπρουνίλντα- Ευγενία Μάλο-** βιολί, **Ηλίας Σδούκος**- βιόλα, **Λευκή Κολοβού-** βιολοντσέλλο), **Αριστοτέλης Δημητρακόπουλος**- καβάλ, **Σπύρος Κούκας**- κλαρινέτο, **Επαμεινώνδας Τζιβένης**- βιολί, **Στέλλα Παυλάκη**- βιολί, **Αντώνιος Τζιβένης**- βιόλα, **Άρτεμις Κουκουζίκα**- τσέλο, **Τέλης Δημητρακόπουλος**-σύνθεση, σαξόφωνο.

Διεύθυνση συνόλου: **Αλέξανδρος Πουρλουκάκης**

ΑΜΚΕ: **Arti Factory**

***δηλωθείσα τοποθεσία***

7 & 8 Σεπτεμβρίου, **Μουσείο Δράμας (γλυπτική εγκατάσταση), Καλή Βρύση (performance)**

Το πρότζεκτ «δηλωθείσα τοποθεσία» αφορά στο σχεδιασμό και την υλοποίηση ενός διατομεακού έργου που έχει στον πυρήνα του το έργο του Ν. Γ. Πεντζίκη «Πόλεως και Νομού Δράμας Παραμυθία». Η καλλιτεχνική ομάδα εκκινεί από το λογοτέχνημα για να παρουσιάσει μια εικαστική έκθεση με γλυπτά των Κώστα Σαχπάζη και Άννας Λάσκαρη, ένα ακρόαμα του λογοτεχνικού έργου – σε μορφή πολυμεσικής ηχητικής εγκατάστασης – καθώς και μια παράσταση χορού από τον Αλέξανδρο Φαρμάκη, με ζωντανή πρωτότυπη μουσική από τον Γιώργο Δούσο.

Η «δηλωθείσα τοποθεσία» του έργου είναι η πόλη και ο νομός Δράμας. Η συνθετική εικόνα που παράγεται εκθέτει το κοινό σε μια πολλαπλή εμπειρία του λογοτεχνικού έργου. Η εικαστική εγκατάσταση αναστοχάζεται πάνω σε ζητήματα χρόνου και ρυθμού, δομής, και έντασης μεταξύ των πολλαπλών αφηγήσεων στο έργο του Πεντζίκη. Η υπερβατικότητα της γραφής συναντιέται με την κίνηση του σώματος και παράγει ένα ηχητικό αποτύπωμα που περιβάλλει μαζί με ήχους οργάνων της ελληνικής και μη παράδοσης την παράσταση χορού.

**Συντελεστές:**

Μουσικός: Γιώργος Δούσος

Εικαστικός-ερευνήτρια: Άννα Λάσκαρη

Εικαστικός: Κώστας Σαχπάζης

Xορευτής – στροβιλιστής: Αλέξανδρος Φαρμάκης

ΑΜΚΕ: **Blow-Up**